title: Karjalaisen Kulttuurin Edistämissäätiö

text: Karjalaisen Kulttuurin Edistämissäätiö (KKES), www.kkes.fi on suomalainen säätiö, jonka tarkoituksena on karjalaisen henkisen ja aineellisen viljelyn tukeminen ja kehittäminen sekä karjalaisten perinteiden vaaliminen Suomessa. Säätiön kotipaikka on Joensuu ja toiminta-alue Pohjois-Karjala ja Etelä-Karjala. Siirtokarjalaisten kotiseututyötä Suomessa ja perinneharrastustoimintaa tuetaan. Säätiö myöntää apurahoja ja avustuksia, tukee tutkimus- ja julkaisutoimintaa, järjestää juhlia ja muita aatteellisia tilaisuuksia sekä ylläpitää perinnettä turvaavia kokoelmia ja laitoksia. Vuosittain apurahoja jaetaan n. 500.000 euroa.


title: Karjalaisen Kulttuurin Edistämissäätiö

text: Säätiön päätoimipaikka on omassa kiinteistössä Joensuun Siltakadulla. Toiminnanjohtaja on FM Satu Kokkonen. Hallintoneuvoston puheenjohtaja on asessori Timo Nevalainen ja hallituksen puheenjohtaja teollisuusneuvos Matti Virtaala. Hallituksen muut jäsenet ovat toimitusjohtaja Eero Broman, professori Raija Komppula, professori Marjatta Palander, varatuomari Antti Heliövaara, KTM, FM Anu Talka ja kirkkoneuvos Risto Voipio.


title: Karjalaisen Kulttuurin Edistämissäätiö

text: Kunniajäseniä ovat professori Heikki Kirkinen, professori Heikki A. Reenpää, professori Veijo Saloheimo, kauppaneuvos Väinö H. Broman, diplomi-insinööri Pentti Immonen ja varatuomari Risto Piepponen.


title: Karjalaisen Kulttuurin Edistämissäätiö

text: KKES taseen loppusumma oli omaisuutta vuoden 2016 lopussa n. 26 miljoonaa euroa. Pitkäaikaisia velkoja oli n. miljoona euroa.Murtovaaran talomuseo vaara-asutusmuseo Valtimolla


title: Karjalaisen Kulttuurin Edistämissäätiö

text: Apurahat ovat haettavina sähköisesti kerran vuodessa, marraskuun aikana osoitteessa www.kkes.fi. Apurahoja myönnetään Etelä- ja Pohjois-Karjalan sekä luovutetun Karjalan historian, kulttuurin ja perinteen tutkimukseen, Karjalaa käsittelevään tieteelliseen tutkimukseen sekä kotiseutu- ja kulttuuriharrastustoimintaan Etelä- ja Pohjois-Karjalassa.


title: Karjalaisen Kulttuurin Edistämissäätiö

text: Kerran vuodessa, toukokuussa, sähköisesti haettavia opiskeluapurahoja myönnetään pohjoiskarjalaisille, ensimmäistä tutkintoaan yliopistossa, ammattikorkeakoulussa tai ammattiopistossa suorittaville nuorille ja lahjakkaille opiskelijoille.


title: 2.4 mR

text: 2.4 mR on purjeveneluokka ja se on pienin metrimittasäännön mukaisista konstruktioluokista. Kansainvälinen Paralympiakomitea hyväksyi vuoden 2000 paralympialaisissa kilpailtavan yhden hengen köliveneen tyypiksi "Norlin Mark III":n, joka on 2.4mR-purjeveneluokan mukainen venetyyppi. Muita malleja ovat "Stradivari 2.4 mR" ja "Eide 2.4 mR".


title: 2.4 mR

text: Luokan veneet ovat melko pieniä, joten niillä purjehtiminen on fyysisesti suhteellisen kevyttä.


title: 2.4 mR

text: Turkulainen Niko Salomaa kilpaili 2.4 mR-luokassa Lontoon Paralympialaisissa 2012.


title: Eugene Armstrong

text: Owen Eugene Armstrong (5. kesäkuuta 1953 – 20. syyskuuta 2004) oli yhdysvaltalainen siviilityöntekijä, jonka Abu Musab al-Zarqawin johtama Irakin al-Qaida sieppasi ja murhasi Irakissa syyskuussa 2004. Hänet siepattiin 16. syyskuuta 2004 yhdessä yhdysvaltalaisten Jack Hensleyn ja brittiläisen Kenneth Bigleyn kanssa Bagdadissa. Sieppaajat uhkasivat tappaa panttivangit, ellei Yhdysvallat suostu vapauttamaan irakilaisia naisvankeja. Armstrong mestattiin samalla tavalla kuin aiemmin murhattu Nick Berg, sieppaajat leikkasivat hänen päänsä irti veitsellä. Mestauksesta on ladattavissa video internetissä.


title: Biosaatavuus

text: Biosaatavuus () kuvaa ravintoaineiden, erityisesti kivennäisten, imeytyvyyttä ruuansulatuselimistössä. Farmakokinetiikassa käytetään yleensä käsitettä (biologinen) hyötyosuus puhuttaessa lääkeaineen siirtymisestä vereen. Ympäristöasioissa biosaatavuudella voidaan viitata myös ympäristössä olevien haitta-aineiden kulkeutumiseen ravintoketjuihin.


title: Override

text: Override on fiktiivinen hahmo Transformers-universumissa.


title: Override

text:
Override esiintyy vain alkuperäisessä "The Transformers" -sarjakuvassa. Override esiintyy lyhyesti Alikantta -saagassa, kun Decepticonit Starscream ja Ratbat tutkivat maan Autoboteille lähetettyjä, vanhoja videotiedostoja. Override toimii nuoren Optimus Primen johtaman Autobot-partion soturina, joka ei vielä kunnioita Primea.
Seuraavaksi Override tulee mukaan Matrixin etsinnän yhteydessä, kun hänen partionsa joutuu aavikkoplaneetalle etsimään sitä. Override vilahtaa tosin pienessä, mutaman kuvan sivuroolissa vuotta aikaisemmin ilmestyneessä Tarinassa, missä ihmisjoukko, Roadjammerit yrittävät pysäyttää Transformereita.


title: Override

text:
Sarjojen Generation 1 ja Generation 2 väliin sijoittuvassa Action Force-sarjakuvassa Override kuuluu pieneen, Hot Spotin johtamaan Autobot ryhmään, minkä tarkoitus on pysäyttää Megatron. Cobran tiedemiesten korjaama ja valvatasti voimistunut Megatron repii Overriden paljain käsin palasiksi, Overriden ostaessa aikaa muille ryhmäläisilleen, salamatkustaessaan Arkkiin.
Override muuntautuu sivuvaunuiseksi moottoripyöräksi.


title: Override

text:
Cybertronin Override on planeetta Velocitronin johtaja ja hän isännöi myös planeetalla pidettäviä kilpa-ajoja. Override muuntautuu huippunopeaksi kilpa-autoksi.
Override liittoutuu Aubottien kanssa, estääkseen Decepticoneja saamasta Cyber-planeetta avaimia. Hänestä tulee Autobot Hot Shotin ystävä.
Override on miespuolinen transformeri, mutta amerikkalaisessa duppauksessa hänet on kuitenkin muutettu naiseksi ja hänen dialogiaan on muutettu naisemmalliseksi.


title: Am Universum

text: Am Universum on Amorphiksen albumi, joka julkaistiin vuonna 2001. Siinä on vaikutteita jazzista, ja albumilla vierailevat saksofonisti Sakari Kukko ja sahansoittaja Antti Halonen. Japani-versiossa on bonusraita "Too Much to See".


title: Annie

text: Annie (oik. Anne Lilia Berge Strand, s. 21. marraskuuta 1977 Trondheim, Norja) on norjalainen popmuusikko ja DJ. Annien debyyttialbumi "Anniemal" julkaistiin vuonna 2005. Kappaleen ”Heartbeat” musiikkivideo on kuvattu Helsingissä.


title: Annie

text: Island Records julkaisi Annien toisen albumin "Don't Stop" syyskuussa 2008; albumin ensimmäinen single ”I Know UR Girlfriend Hates Me” julkaistiin muun muassa Isossa-Britanniassa.


title: Annie

text: Anni lilja berge syntyi 21.marraskuuta 1977.


title: Annie

text:
Annie julkaisi vuonna 1999 singlen "The greatest hit". Hittibiisistä julkaistiin monta versiota. Kuuluisimmat versiot ovat 2010 remixed ja the greatest numb.
Ja sitten hän julkaisi singlen vuonna 2002 joka ei päätynyt Annien esikoisalbumille. Sitten Annie julkaisi muutamia singlejä joista yksi on heartbreakt. Siitä julkaistiin musiikkivideo joka kuvattiin Helsingissä.
Annie ryhtyi Djksi. Hän julkaisi Dj albumin vuonna 2005. Sitten hän teki pari live eptä.
Sitten hän julkaisi ensimmäisen singlensä albumilta Dont stop. Ja tuli muita singlejäkin. Albumin teema oli iloinen ja rauhallinen.
Annie julkaisi epn vuonna 2015.


title: Christopher Egan

text: Christopher Andrew Egan (s. 29. kesäkuuta 1984 Sydney) on australialainen näyttelijä, joka tunnetaan muun muassa Nick Smithin roolista australialaisessa saippuasarjassa "Home and Away".


title: Christopher Egan

text: Egan muutti Los Angelesiin vuonna 2003. Hän on harjoitellut näyttelemisen ohella myös tanssia ja laulamista.


title: Muhammad ibn Rašid Al Maktum

text: Šeikki Muhammad ibn Rašid Al Maktoum () (s. 1949) on nykyinen Arabiemiirikuntien pääministeri ja varapresidentti sekä Dubain hallitsija.


title: Muhammad ibn Rašid Al Maktum

text: Hänen omaisuutensa arvon on sanottu olevan 16 miljardia Yhdysvaltain dollaria vuonna 2007. Muhammad ibn Rašid Al Maktoum olisi näin maailman neljänneksi rikkain kuninkaallinen.


title: The Hockey News

text: The Hockey News on pohjoisamerikkalainen jääkiekkolehti. Pääosa sen sisällöstä käsittelee NHL-liigaa.


title: The Hockey News

text: Lehteä on julkaistu vuodesta 1947 asti. Sitä lukee viikoittain yli 225 000 ihmistä. The Hockey News on ostetuin jääkiekkolehti Pohjois-Amerikassa.


title: The Hockey News

text: Lehti ilmestyy 34 kertaa vuodessa (pelikauden aikana lähes viikoittain ja kesällä kuukausittain). Numeroista kuusi on erikoispainoksia:


title: Kreikankilpikonna

text: Kreikankilpikonna ("Testudo hermanni") on yksi kolmesta Välimeren Euroopan puoleisilla rannoilla elävistä kilpikonnalajista. Sen nimeäminen ja taksonomia on keskustelun alla; englanniksi "Testudo hermanni" on Herman's Tortoise kun taas Greek Tortoise (Testudo graeca graeca) on suomalaisilla Konnamaa-sivuilla espanjankilpikonna. Myös nimitystä "Eurotestudo hermanni" näkyy kirjallisuudessa. Kaiken kaikkiaan Välimeren seudun kilpikonnien taksonomiaa tutkitaan ja muutoksia lienee tulossa.


title: Kreikankilpikonna

text: Kreikankilpikonnan kilpi on 12-20 cm pitkä, ja siinä on keltaisella pohjalla tummia kuvioita. Naaras on hiukan suurempi kuin koiras. Kreikankilpikonna on myös isompi kuin nelivarvaskilpikonna. Kilpi on matala ja leveä, vatsakilpi on kiinteä ja jäykkä. Hännän päässä on sarveispiikki, eikä reisissä ole tuberkkeleita. Etujaloissa on yleensä viisi kynttä ja takajaloissa neljä. Voi kasvaa jopa reikäleivän kokoiseksi. Uroksella on yleensä vaaleampi kilpi kuin naaraalla.


title: Kreikankilpikonna

text: Kreikankilpikonnaa tavataan Etelä-Euroopassa ja Balkanilla.


title: Kreikankilpikonna

text: Kreikankilpikonna on kasvinsyöjä. Lemmikkinä se lihoo helposti, ja sille on varottava antamasta liian energiapitoista ruokaa. Se syö melkein kaikkea vihreää.


title: Kreikankilpikonna

text: Kreikankilpikonnan maahantuontiin on oltava CITES-lupa.


title: Sydänsimpukkakeramiikka

text: Sydänsimpukkakeramiikka oli lähinnä Välimeren seuduilla esiintynyttä simpukanpainantein koristeltua kivikauden keramiikkaa noin 6000–4000 eaa. Sydänsimpukkakeramiikka käyttäneet ihmiset kulkivat laivoilla paikasta toiseen perustaen uusia siirtokuntia ja levittäen maanviljelyä. He asuivat kylissä. Karjana he käyttivät lähinnä lampaita ja vuohia, ja viljana paljassiemenisiä lajeja. Tässä heidän maanviljelykulttuurinsa erosi Keski-Euroopan nauhakeraamisesta perinteestä, jossa käytettiin nautoja, sikoja ja kuorisiemenisiä viljalajikkeita.


title: Sydänsimpukkakeramiikka

text: Sydänsimpukkakeramiikka on sama kuin leimakeramiikka ("Cardium"-keramiikka eli "impresso"-keramiikka.


title: Sydänsimpukkakeramiikka

text: Välimeren rannoilla kukoistanut saviastioiden valmistustyyli ja kulttuuri noin 6000–4000 eaa., johon liittyi maanviljelyä sekä vuohien ja lampaiden hoitoa, levitti maanviljelyä Välimeren seuduilla Etelä-Euroopassa. Tähän kulttuuriin liittyi merenkulkua. Samoihin aikoihin noin 6000–5000 eaa. levisi Keski-Euroopassa nauhakeraaminen kulttuuri. Sydänsimpukkakeramiikka oli alkujaan peräisin Kreikan, Albanian ja Dalmatian seuduilta, tai Anatoliasta ja Syyrian seuduilta Lähi-idästä. Esimerkiksi Bybloksen varhaisneoliittinen keramiikka on osin patamaista, painelukuvioin koristeltua. Sydänsimpukkakeramiikka levisi Kreikasta mm. Balkanin niemimaan länsi-, Italian, Espanjan ja Ranskan rannikoille. Ei tiedetä varmasti missä sydänsimpukkakeramiikkaa tehtiin ensi kertaa. Se tunnistetaan "Cardium edulis" -kuorella tehdyistä painanteista. Kulttuurin edustajat olivat taitavia merenkulkijoita.


title: Sydänsimpukkakeramiikka

text: Tämä alkujaan varhaisneoliittinen keramiikka ilmestyi Kreikkaan ensi kertaa Sesklon kulttuurin edeltäjän hävitessä. Kulttuurin alku oli ehkä Sesklon kulttuuria edeltävässä kulttuurissa tai Starcevon kulttuurissa tai Vähässä-Aasiassa tai jopa Lähi-Idässä. Itäisellä Välimerellä sitä tavataan mm. Kyproksella, Kreetalla, Sisiliassa, Dalmatiassa ja itäisessä Etelä-Italiassa.


title: Sydänsimpukkakeramiikka

text: Sydänsimpukkakeramiikka levisi keskiseen ja eteläiseen Itä-Italiaan ehkä noin 6000 eaa. Ehkä samoihin aikoihin tämä keramiikka saapui Sisiliaan, luultavasti Etelä-Kreikan Peloponnesoksen itäosista. Noin 5800 eaa. sydänsimpukkakeramiikka tavattiin Korsikalla. Sieltä keramiikka levisi Etelä-Ranskaan ja Kaakkois-Espanjaan. Noin 5600 eaa. sydänsimpukkakeramiikkaa oli Portugalissa. Etelä-Ranskasta lienee tullut vaikutteita itäiseen Pohjois-Ranskaan LBK-alueelle. Sydänsimpukkakeramiikan alkuperää on etsitty Kreikan neoliittikauden esi-Sesklon kulttuurista, josta sitä ja myös neoliittisesta Libanonista on löydetty. Kulttuuri nousi noin 6000–5500 eaa. Italiaan Adrianmeren itärannikolle, josta se alkoi levitä Etelä-Italian rannikolle, Sisiliaa ja Etelä-Ranskaa sekä Itä-Espanjaan 5000 eaa. mennessä. Kulttuuri levisi Ranskassa ja Espanjassa pitkälle sisämaahan. Ranskassa se levisi Rhonea pitkin pohjoiseen, ja Espanjassa Ebro-jokea pitkin länteen. Läntisimpään Ranskaan se ei levinnyt, mutta sen uskotaan vaikuttaneen siellä varhaisten neoliittisten kulttuurien kehitykseen. Sydänsimpukkakeramiikka eli cardium-keramiikka kehittyi pian paikallisiksi "epicardiaalisiksi" keramiikkatyyleiksi mm. Italiassa ja Balkanin rannikolla. Italiassa syntyivät Boccan ja Quadrattan kulttuurit, Balkanilla Hvarin, Lisicicin ja Butmirin kulttuurit.


title: Sydänsimpukkakeramiikka

text: Sydänsimpukkakeramiikka ehkä levisi Syyrian-Palestiinan-Kilikian rannikkoalueelta. Sitä on löydetty Ras Shamrasta noin ajalta 6500 eaa. Noin 6000 eaa. keramiikka levisi muun muassa Itä-Italiaan..


title: Sydänsimpukkakeramiikka

text: Starcevon kulttuurin tyyppinen keramiikka levisi ennen 6000 eaa. Italiaan ja Albaniaan. Tavolieren tasangolla Kaakkois-Italiassa oli noin 6200 eaa. suuri 50x70 km:n alue, jolla oli 500 vallihaudoitettua asuinpaikkaa, joista kukin saattoi olla jopa 30 hehtaarin laajuinen. Joissakin oli ulkoisia, mutkikkaita vallihautoja sekä sisärakenteita. Talot tehtiin puusta. Mesoliittinen kulttuuri ei jatkunut täällä, mutta uutta kulttuuria ei voi kytkeä Kreikkaan eikä Levanttiinkaan.


title: Sydänsimpukkakeramiikka

text: Italiasta sydänsimpukkakeramiikka levisi noin 5800–5400 eaa. laivojen avulla Etelä-Ranskaan, Iberiaan, Maltalle ja Pohjois-Afrikan rannikolle. Luultavasti asutus keskittyi seuduille, joilla oli vain vähän mesoliittista asutusta. Portugalissa mesoliittinen väestö ja sydänsimpukkakeramiikkaa käyttänyt neoliittinen maanviljelijäväestö elivät rinnan jopa 1000 vuotta.


title: Sydänsimpukkakeramiikka

text: Tyrrhenian kulttuureissa (alalajit Basi, Filiestru, Pieza) oli geometrinen koristelu. Sitä ennen keramiikassa Ranskan ja Italian rajalla sijaitsevalla Pandimounin kallionjyrkänteellä oli Adrianmeren ja Balkanin vaikutteita noin 6220/6000–5660 eaa. Varhainen cardial oli Pandimounissa 5960–5000 eaa. Geometrinen cardial 6000–5600 tuli Pandimoumin Impressan jälkeen oli Toscanassa, Korsikassa ja Sardiniassa, ja levitti joitain vaikutteitaan Sisiliaan, Latiumiin ja Elban lähelle. VyöhykeCardial, vaakasuora koristelu 5750–5500 eaa. Sydänsimpukkakeramiikan reuna-alueille levisi tämän vaikutteita. Koristelematon Peri-Cardial-keramiikka ilmaantui Dourgneen 5560–5250 eaa. Sydänsimpukkakeramiikan jälkeinen post-Cardial 5490–5350 eaa. Peri-Cardial-paikkoja olivat myös Montclus 5–7 ja Jean-Cros Auden laaksossa.


title: Sydänsimpukkakeramiikka

text: Sydänsimpukkakeramiikka levisi Italian Liguriaan noin 6000 eaa. Kulttuurissa oli sen aikaisia Adrianmeren ja Balkanin vaikutteita. Tätä keramiikkaa tehtiin pian laajalla alueella Tyrrhenanmerellä 6000–5600 eaa. Tästä syntyi niin sanottu klassinen sydänsimpukkakeramiikka, joka levisi 5750–5500 eaa. Provenceen, Languedociin ja Rhône-joen laaksoon, joilla seuduilla vallitsi mesoliittinen Castelnovan kulttuuri.


title: Albatros D.III

text: Albatros D III oli saksalaisen Albatros Flugzeugwerke -lentokonetehtaan valmistama yksipaikkainen tiedusteluhävittäjä, jonka suunnittelun Robert Thelen aloitti jo ennen kuin edeltäneet Albatros D.I ja D.II oli kunnolla saatu tuotantoon. Konetyypin valmistamiseen vaikutti ranskalaisen Nieuport Scoutista saadut testitulokset. Saksan keisarillisten ilmavoimien "Luftstreitkräften" ja Itävalta-Unkarin "Luftfahrtruppen" ensimmäisessä maailmansodassa koneita valmistivat Albatrosin tehtaan lisäksi Ostdeutsche Albatros Werkeja itävaltalainen Oesterreichische Flugzeugfabrik. Vuonna 1917 valmistukseen saatua konemallia käyttivät miltei kaikki Saksan hävittäjäyksiköt ja -lentäjät, muun muassa hävittäjä-ässät Manfred von Richthofen, Ernst Udet, Erich Löwenhardt, Kurt Wolff ja Karl Emil Schäfer.


title: Albatros D.III

text: Suorituskyvyltään useimpiin liittoutuneiden koneisiin nähden ylivoimaisella Albatrosilla oli tärkeä osa Saksan niin sanotun "verisen huhtikuun" () aikana saavuttamassa ilmaherruudessa. Koneessa oli kuitenkin rakenteellisia vikoja, joista pahin oli alatasojen heikko rakenne.


title: Albatros D.III

text: Ne korvattiin kesästä 1917 alkaen Albatros D V -koneilla ja hieman myöhemmin Fokker D.VII -koneella.


title: Albatros D.III

text: "Albatros D III" -koneita kuljetettiin myös Zeppelin LZ 80/L 35 -ilmalaivassa vuonna 1918 - pyrkimys oli saada ilmalaivalle oma hävittäjäsuoja.


title: Parppeinvaara

text: Parppeinvaaran Runokylä on karjalaisia perinteitä ja kalevalaista kulttuuria esittelevä runokylä Ilomantsissa, Pohjois-Karjalassa. Vaara sai nimensä siellä 1800-luvulla eläneen tunnetun kanteleensoittajan ja runonlaulajan, talonpoika Jaakko Parppein mukaan. Elias Lönnrot matkaili alueella vuosina 1828 ja 1838, jolloin hän myös keräsi runoja ja lauluja tunnetuilta karjalaisen kertomarunouden mestareilta. Runokylään rakennetut ja osittain muualta siirretyt perinnerakennukset edustavat eri aikakausia.


title: Parppeinvaara

text: Parppeinvaaran runokylässä, karjalaisen kulttuurin laulumailla, karjalainen kulttuuri esittäytyy parhaimmillaan. Siellä järjestetään erilaista ohjelmaa, kuten runonlaulua ja kantelemusiikkia sekä tarjotaan karjalaista perinneruokaa. Parppeinvaaralla voi tutustua karjalaiseen käsityöhön ja ilomantsilaiseen luontoon ja eläimiin. Ortodoksisessa tsasounassa järjestetään ortodoksisia jumalanpalveluksia. Suomen sotahistoriaan voi tutustua rajakenraali Raappanan sodanaikaisessa komentorakennuksessa. Runokylä on avoinna kesäaikaan.


title: Parppeinvaara

text: Runokylän tunnetuin nähtävyys on Runonlaulajan pirtti. Siellä esitellään karjalaista elämäntyyliä ja soitetaan kantelemusiikkia. Talossa olevassa näyttelytilassa järjestetään teemaan sopivia näyttelyjä. Runonlaulajan pirtti on ensimmäinen Suomessa sotien jälkeen rakennettu karjalaisen rakennustyylin muistomerkki ja myös ensimmäinen Parppeinvaaralle pystytetty perinnerakennus. Rakennus valmistui 1964 ja sen suunnitteli arkkitehti Aulis Kalma. Vuonna 2004 vietettiin pirtin 40-vuotisjuhlaa.


title: Parppeinvaara

text: Luontopirtti esittelee pohjoiskarjalaista luontoa ja eläimistöä erityispiirteineen sekä paikallisia eräperinteitä. Näyttelyn perusrungon muodostaa ilomantsilaisen metsästäjän ja opettajan Heimo Rautavan laaja täytettyjen eläinten kokoelma. Luontopirtti on nimetty kenraalimajuri Raappanan sodanaikaisen lemmikkikarhu Mesikän mukaan. Siellä toimii myös runokylän museokauppa Parppeinpuoti, jossa on myytävänä muun muassa Kalevala-aiheisia tuotteita.


title: Parppeinvaara

text:
Runokylässä on esillä Mateli Kuivalattaren syntymäkodin kaksiosainen aitta, jonka portailla tämä ilomantsilainen runonlaulaja lauloi Elias Lönnrotille runojaan vuonna 1838. Lönnrot kokosi runot Kantelettareen. Aitta siirrettiin Koitereen rannalta Parppeinvaaralle 1970-luvulla, ja nyt siinä kerrotaan Mateli Kuivattaren elämästä ja runoudesta.
Korhosen aitat ovat 1990-luvulla Hattuvaarasta siirrettyjä museoaittoja, jotka edustavat itäsuomalaista rakennusperinnettä lautakattoineen ja hirsisalvoksineen.


title: Parppeinvaara

text: Ortodoksinen Kaikkien Pyhien Tsasouna vihittiin käyttöön Parppeinvaaralla vuonna 1980, jonne se rakennettiin Larin Paraske -elokuvan kuvauksia varten. Paikalliset ikonimaalarit ovat maalanneet tsasounan ikonit ja Ilomantsin ortodoksinen seurakunta käyttää sitä tilaisuuksissaan. Tsasounan esikuvana pidettiin luovutetulle alueelle jäänyttä Korpiselän Tolvajärven tsasounaa.


title: Parppeinvaara

text: Rajakenraalin maja toimi jatkosodan vuosina 1941-44 Mannerheim-ristin ritari, kenraalimajuri Erkki Raappanan majoitus- ja komentopaikkana Rukajärven rintamalla Itä-Karjalassa. Raappana sai majan 50-vuotislahjaksi divisioonaltaan, ja sen rakentamisesta vastasivat hänen komentamansa 14. Divisioonan alaisen pioneeripataljoona 24 ammattimiehet. Erkki Raappana kutsui itse hirsikämppäänsä Rukapirtiksi. Sodan loputtua maja siirrettiin Suomeen, jossa se toimi vuosien ajan metsästysmajana. Vuodesta 1984 maja on ollut Parppeinvaaralla sotahistoriallisena nähtävyyskohteena, joka esittelee Raappanan henkilöhistoriaa monipuolisen alkuperäisesineistön avulla.


title: Parppeinvaara

text: Parppeinpirtti on runokylässä suuressa karjalaistyylisessä hirsitalossa toimiva ravintola, joka tarjoaa itäsuomalaista, erityisesti karjalaista perinneruokaa, kuten karjalanpaistia, karjalanpiirakoita ja vatruskoita.


title: Alexander

text:
Alexander (myös Alexandre ja lukuisia muita muotoja) on useissa kielissä etenkin etunimenä mutta myös sukunimenä esiintyvä erisnimi, jonka suomenkielinen muoto on Aleksanteri. Suomessa nimi Alexander on Väestörekisterikeskuksen tietojen mukaan annettu vuoden 2009 loppuun mennessä 14 792 henkilölle.
Alexander on myös seuraavien henkilöiden sukunimi:


title: Ruudolf

text: Ruudolf (oikealta nimeltään Rudy Frans Juhani Kulmala, s. 30. marraskuuta 1983) on helsinkiläinen rap-artisti, tuottaja ja rapin suomenmestari vuosilta 2001 ja 2005. Ruudolfin musiikki on funk, soul ja rhythm and blues -vaikutteista hip hopia, joka johtuu pääasiassa kyseistä musiikkityyliä olevien kappaleiden samplauksesta ja Ruudolfin omasta musiikkimausta. Vuodesta 2015 alkaen Ruudolf on pyörittänyt myös Lihamyrsky-nimistä levy-yhtiötä.


title: Ruudolf

text: Ruudolf asui osan nuoruudestaan Helsingin Itäkeskuksessa äitinsä kanssa. Hänen vanhempansa olivat eronneet, ja hän näki isäänsä viikonloppuisin. Ruudolfin ollessa 10-vuotias hänen amerikkalais-meksikolainen isänsä muutti takaisin Yhdysvaltoihin. Hän kävi vierailulla isän luona 11-vuotiaana, ja tuolloin hän sai ensimmäisen rap-cd:nsä. Hän on asunut myös Helsingin Herttoniemessä, jossa hän noin 15-vuotiaana äänitti ensimmäiset kappaleensa kasetille.


title: Ruudolf

text: Ruudolf kertoo käyttäneensä nuorena kannabista, mutta lopettaneensa käytön kokonaan tullessaan uskoon syksyllä 2002.


title: Ruudolf

text: Ruudolf voitti rapin Suomenmestaruuden ensimmäisen kerran vuonna 2001 nimellä "Rudy Rääväsuu". Ruudolf aloitti uransa Kesäiset Äpärät -nimisessä yhtyeessä OG Äpärän ja Endorfiinijäbän kanssa. Hän muodosti myös Karri Koiran, Tono Slonon ja DJ Henry Leen kanssa Vähäiset Äänet -yhtyeen ja oli osa Rivot Rakit -nimistä yhtyettä Tono Slonon ja Casanovan kanssa. Ruudolfin ensimmäinen studioalbumi "Doupeimmat Jumala seivaa" julkaistiin Monsp Recordsin kautta 3. marraskuuta 2004. Albumi nousi Suomen virallisen listan sijalle 18. "Doupeimmat Jumala seivaa" valittiin myös Sue-lehden vuoden parhaaksi kotimaiseksi albumiksi vuonna 2004 (levy jakoi jaetun ykkössijan Mokoman kanssa).


title: Ruudolf

text: Ruudolf voitti Rapin Suomen mestaruuden toisen kerran vuonna 2005. Seuraavana vuonna hänen toinen levy-yhtiöjulkaisunsa "Semihot Ruudolf Megamixtape" julkaistiin Monsp Recordsin kautta. Se nousi parhaimmillaan Suomen virallisen listan sijalle 11. Monsp Records julkaisi myös Ruudolfin kahdeksan kappaletta sisältävän tupla-EP:n, "Born in the U.S.A." kesällä 2008. Se otti haltuunsa Suomen virallisen listan 25. sijan.


title: Ruudolf

text:
Ruudolf julkaisi "Tööttää" -nimisen kappaleen ilmaisladattavaksi internetissä syksyllä 2009, ja uusi studioalbumi "Asfalttisoturin viimeinen hidas" julkaistiin 6. elokuuta 2010. Albumilta on julkaistu myös toinen näytekappale "Leikkii kotii" (mukana HZÄ) ja "Voisitsä rakastaa asfalttisoturii" -kappaleesta on julkaistu musiikkivideo. "Asfalttisoturin viimeinen hidas" nousi julkaisuviikollaan Suomen virallisen albumilistan neljännelle sijalle. Albumista julkaistiin vinyyliversio saman vuoden marraskuussa. Keväällä 2011 Ruudolf saavutti jälleen suosiota vieraillessaan Karri Koiran kanssa rap-kaksikko Jaren & VilleGallen "Mustaa kultaa" -albumin kappaleella "Raiders". Ruudolfin suosio nousi entisestään, kun hän ja Karri Koira julkaisivat saman vuoden elokuussa oman versionsa puertoricolaisen reggaetonartisti Don Omarin kappaleesta "Danza Kuduro" nimellä "Mammat riivaa". Kappaleesta julkaistiin musiikkivideo elokuun lopussa, ja helmikuun puoleen väliin 2012 mennessä se oli kerännyt jo yli miljoona katselukertaa YouTubessa. Ruudolf ja Karri Koira vierailivat myös syyskuun alussa YouTubessa julkaistulla Jaren & VilleGallen kappaleella "Mitä sä siit tiiät (Heeeyyy)". Kappale löytyy Jaren & VilleGallen marraskuussa 2011 julkaistulta "Mustaa kultaa" -albumin vinyyliversiolta, ja se sijoittui sijalle 18 sekä Suomen virallisella singlelistalla että Latauslistalla. Syksyllä 2011 Ruudolf oli myös mukana "Mahdollisuus muutokseen" -kampanjassa.
Ruudolf työsti Karri Koiran kanssa tämän ensimmäistä "K.O.I.R.A." -sooloalbumia, joka ilmestyi marraskuussa 2012. Ruudolf vierailee albumin ensimmäisellä singlellä "Amerikankotka liitää", johon on kuvattu myös musiikkivideo. Ruudolf ja Karri Koira vierailevat JVG:n heinäkuussa julkaistulla musiikkivideolla "Töttöröö". Elokuussa julkaistiin Ruudolfin uusi musiikkivideo kappaleesta "Jalokivii tiputtelen". Vuonna 2013 Ruudolf sanoitti Mustan Barbaarin kappaleen "Salil eka salil vika".


title: Ruudolf

text: Keväällä 2015 Ruudolf perusti oman levy-yhtiön nimeltä Lihamyrsky. Monsp Recordsin toimitusjohtaja Keijo Kiiskinen on yhtiössä mukana osakkaana. Lihamyrskyn kautta Ruudolf julkaisi tulevan albuminsa kolmannen singlen "Mitä mä teen" huhtikuussa 2015.


title: Ruudolf

text: Muita levy-yhtiöön kiinnitettyjä artisteja ovat Särre, Musta Barbaari ja Prinssi Jusuf.


title: Lännenkaulustrappi

text: Lännenkaulustrappi eli vanhalta nimeltään kaulustrappi ("Chlamydotis undulata") on trappien heimoon kuuluva kurkilintu. Lajin kuvaili ja nimesi Nikolaus Joseph von Jacquin vuonna 1784.


title: Lännenkaulustrappi

text: Linnun pituus on 55–65 cm, siipien kärkiväli 125–151 cm ja paino 1,2–3,2 kg. Lännenkaulustrappi on kookas, pystyssä kulkeva, melko pitkäkaulainen lintu. Se on yläpuolelta hiekanruskea tummin raidoin ja alapuolelta valkoinen. Kaulan sivulla vanhalla linnulla on musta pitkittäisraita, joka puuttuu nuorilta linnuilta. Jalat ovat pitkät ja vahvat, harmaat. Soidintanssissa se pörhistää kaulan ja päälaen valkoiset höyhenet ikään kuin kaulukseksi ja tepastelee ympäriinsä. Lentää pöllömäisesti hieman nykivin, hitain siiveniskuin. Siipisulat ovat päältä mustat, käsisiivessä on suuri valkea laikku. Lännenkaulustrappi on lähes mykkä, vain poikaset pitävät piipittävää kutsuääntä.


title: Lännenkaulustrappi

text: Sukupuolet ovat lähes saman näköisiä, naaraan ollessa hieman pienempi ja harmaampi.


title: Lännenkaulustrappi

text: Pesimäalue ulottuu Kanariansaarilta Pohjois-Afrikan kautta Egyptiin. Lajista tunnetaan 2 alalajia, "fuertaventurae" Kanariansaarilla ja nimialalaji "undulata" Pohjois-Afrikassa ja Egyptissä. Kanariansaarilla pesii noin 400 paria. Kolmas, Lähi-idästä itään esiintyvä lännenkaulustrapin alalajina aiemmin pidetty "macquenii" on nykyään erotettu omaksi lajikseen idänkaulustrappi. Laji on luokiteltu vaarantuneeksi liiallisen metsästyksen takia. Lännenkaulustrappi on paikkalintu. Suomessa on tavattu idänkaulustrappi ("C. macqueenii") 19. syyskuuta 1861, jolloin se ammuttiin Helsingissä.


title: Lännenkaulustrappi

text: Kuivat avomaat, arot ja tasangot, paikoin myös matalaa pensaikkoa kasvavilla alueilla.


title: Lännenkaulustrappi

text: Pesä on kuoppa maassa. Munia on 2 tai 3, joskus 4. Haudonta-aika on noin 24 päivää.


title: Lännenkaulustrappi

text: Kaikkiruokainen. Syö kasvinosia, hedelmiä ja siemeniä, sekä hyönteisiä ja muita selkärangattomia sekä matelijoita.


title: Loomisin–Whitneyn epäyhtälö

text:
Loomisin–Whitneyn epäyhtälö on geometriaan liittyvä epäyhtälö. Sen mukaan jos formula_1 on epätyhjä kompakti joukko formula_2:ssä, on
formula_3
missä formula_4 ja formula_5 on Lebesguen mitta formula_6:ssä.


title: Heikki Heikinpoika Vaanila

text: Heikki Heikinpoika Vaanila () (1630–1709) oli Lohjalta Vaanilan kylästä kotoisin ollut talonpoika, rusthollari ja talonpoikaissäädyn valtiopäivämies.


title: Heikki Heikinpoika Vaanila

text: Hän oli talonpoikaissäädyn puhemies Ruotsin valtiopäivillä 1689. Näillä valtiopäivillä tehtiin valtakunnasta lopullisesti itsevaltaisesti hallittu monarkia, ja samalla supistettiin voimakkaasti Ruotsin valtakunnan aateliston etuoikeuksia. Vaanila toimi myös puhemiehenä talonpoikaissäädyssä Turussa vuonna 1676 pidetyillä maapäivillä eli herrainpäivillä.


title: Heikki Heikinpoika Vaanila

text: Hän oli myös sijaishallituksen jäsen Kaarle XI:n alaikäisyyden aikana.


title: Viikonloppu Kaliforniassa

text: Viikonloppu Kaliforniassa ("California Suite") on yhdysvaltalainen vuoden 1978 komediaelokuva, joka perustuu Neil Simonin samannimiseen näytelmään. Elokuvan on ohjannut Herbert Ross ja käsikirjoittanut oman näytelmänsa pohjalta Simon. Pääosissa ovat Alan Alda, Jane Fonda, Walter Matthau, Bill Cosby, Richard Pryor, Elaine May, Maggie Smith ja Michael Caine.


title: Viikonloppu Kaliforniassa

text: Maggie Smith voitti roolistaan parhaan sivuosan Oscar-palkinnon ja parhaan naispääosan komediaelokuvassa Golden Globe -palkinnon. Elokuva oli yhteensä ehdolla kolmeen Oscariin, kahteen Golden Globeen ja yhteen BAFTAan.


title: Viikonloppu Kaliforniassa

text: "The New York Timesin" kriitikot valitsivat "Viikonlopun Kaliforniassa" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Marko Virkkula

text: Marko Virkkula (s. 2. toukokuuta 1977 Oulunsalo) on suomalainen Hannele Laurilan suosioon nostama iskelmälaulaja, joka käytti taiteilijanimeä Valentin.


title: Stephensonin Rocket-veturi

text: Stephensonin Rocket-veturi tai The Rocket ("Raketti") oli 1829 rakennettu höyryveturi, joka voitti veturien Rainhill-kilpailussa. Kilpailun tarkoitus oli valita veturi ensimmäiselle kaupunkien väliselle junanradalle, joka rakennettiin Manchesterin ja Liverpool välille 1830 niin henkilö- kuin tavaraliikennettä varten. Tästä kilpailusta alkoi rautateiden valtava kasvu 1800-luvulla.


title: Stephensonin Rocket-veturi

text: Isä George Stephenson ja poika Robert Stephenson tekivät elämässään useita vetureita ja rautateitä. Aikaisemmin 1825 he olivat rakentaneet maailman ensimmäisen julkisen rautatien Stoctonin ja Darlingtonin välille paikallisen sijoittajan rahoittamana. Ensimmäisen höyrykonevetoisen tavararadan oli rakentanut Richard Trevithick 1804 Etelä-Walesin Penydarreniin.


title: Stephensonin Rocket-veturi

text: Rainhill-kilpailun taustalla oli kaupungin johtajien epäluulo silloin tarjolla olleita vetureita kohtaan, koska nämä olivat hitaita ja kuluttivat paljon puuta. Kilpailu herätti paljon julkisuutta. Palkintona oli 500 puntaa ja sopimus veturien toimituksesta. Kilpailun säännöissä oli määritelty veturin enimmäispaino ja pääominaisuudet. Veturit ajoivat 56 kilometrin matkan kuormattuna ja ilman kuormaa. Samalla mitattiin käytetty aika ja polttoaineen kulutus. Rocket ei ollut kilpailun nopein veturi, mutta selvisi ehjänä perille. Rocketin keskinopeus kolmekertaa veturia suuremman painon kanssa oli 20 km/h ja yhdellä matkustajavaunulla matkustajineen 38,5 km/h.


title: Stephensonin Rocket-veturi

text: Rocket oli teknisiltä ominaisuuksiltaan paljon edellä aikaisempia vetureita ja muodosti höyryveturin perusmallin. Sen kattila oli moniputkinen, jolloin lämmönsiirron pinta-ala oli suurempi. Painoa säästävä ratkaisu oli suoraan vetävään pyörään kytketty sylinteri. Veturiin oli liitetty erillinen tenderi eli vaunu vedelle ja polttoaineelle. Lisäksi siinä oli käytössä putki, joka puhalsi höyryä savupiipun juuresta, jolloin venturi-ilmiön avulla saatiin aikaiseksi alipaine ja parempi veto tulipesään. Veturit saivat jatkossa kokoa ja tehoa, mutta perusratkaisut pysyivät liki samoina koko höyryveturikauden ajan.


title: Georgian kirjallisuus

text: Georgian kirjallisuudella on yli 1500 vuoden pituinen historia. Georgian kieli muodostaa muutaman lähisukulaisensa kanssa oman kieliryhmän, joka ei ole sukua millekään muulle maailman kielikunnalle. Vuosisatojen kuluessa kieli on omaksunut vaikutteita naapureilta ja valloittajilta – kreikkalaisilta, armenialaisilta, persialaisilta, turkkilaisilta ja venäläisiltä – toimien kuitenkin samaan aikaan siltana näiden kulttuurien välillä. Kulta-aikaansa Georgian kirjallisuus vietti 1100-luvulla, Georgian noustessa paikalliseksi suurvallaksi.


title: Georgian kirjallisuus

text: Georgian aakkoset, edellytys georgiankielisen kirjallisuuden synnylle, luotiin tutkijoiden valtaosan näkemyksen mukaan 300-luvulla pian sen jälkeen, kun maa oli kääntynyt kristinuskoon. Maan länsiosissa Bysantin vaikutus oli todennäköisesti voimakkainta, kun taas itäosiin kristinusko sekä luku- ja kirjoitustaito välittyivät pikemminkin armenialaisten ja syyrialaisten välityksellä. Tätäkin aikaisemmin georgialaiset ovat saattaneet käyttää kirjoittaessaan vierasta kieltä, kuten persiaa, arameaa tai kreikkaa. Aakkosten esikristillistä alkuperää vastaan puhuu esimerkiksi niiden symbolismi: silloisessa viimeisessä kirjaimessa ჯ yhdistyvät Jeesuksen nimen alkukirjain ja risti.


title: Georgian kirjallisuus

text: Ensimmäiset tekstit olivat Konstantinopolin, Antiokian ja Jerusalemin luostareihin lähetettyjen georgialaisten Raamatusta tekemiä käännöksiä. Ensimmäinen, vuodelle 430 ajoitettu georgiankielinen kirjoitus on löydetty Jerusalemista. Näihin aikaisiin georgialaisiin kirjailijoihin kuului esimerkiksi Pietari Iberialainen, joka kuitenkin kirjoitti kreikaksi. Myöhemmin georgialaisia siirtyi Siinaivuorelle ja Athoksen niemimaalle, jonne perustettiin vuonna 983 sittemmin merkittävimmäksi georgialaiseksi luostariksi kohonnut Iviron. Ivironissa Ekvtime Atoneli (963–1028) käänsi georgiaksi 160 teosta. Itse Georgiassa munkit joutuivat maan epävakaiden poliittisten olojen vuoksi siirtymään raja-alueille, kuten Tao-Klardžetiin.


title: Georgian kirjallisuus

text: Evankeliumit saattoivat olla olemassa georgiaksi jo 400-luvulla, valmis kanoninen Raamattu kuitenkin mahdollisesti huomattavasti myöhemmin. Georgialaista Raamattua käännettiin luultavimmin useista lähteistä ja käännöksiä muokattiin myöhemmin opillisista tai tekstuaalisista syistä. Erityistä huomiota saivat liturgisiin tarkoituksiin vaaditut osat, kuten psalmit, joihin käännettiin myös kommentaareja; psalmit toimivat myöhemmin vaikuttimena hymnografisille teksteille. Taidokkaimpiin kääntäjiin kuului Eprem Mtsire 1000-luvulla. Myös apokryfisiä kirjoja, eksegetiikkaa ja muita uskonnollisia tekstejä käännettiin georgiaksi.


title: Georgian kirjallisuus

text: Psalmien ja evankeliumien inspiroimat hymnit muodostivat kukoistavan ja hedelmällisen kirjallisuudenlajin, joka kasvoi itsenäiseksi bysanttilaisesta ja syyrialaisesta perinteestä. Georgiankielisissä hymneissä on nähtävissä henkilökohtaisen lyyrisen panoksen lisäksi esikristillisen kansanrunouden vaikutus. Monia hymnejä laulettiin, ja lauletaan yhä, monimutkaisen ja vanhan polyfonisen musiikin säestyksellä. Suuri osa hymnien kirjoittajista on jäänyt nimettömiksi. Ensimmäinen alkuperäinen georgialainen hymni on mahdollisesti Šio Mghvimelin kirjoittama neitsyt Marian ylistyslaulu 500-luvulta; ensimmäinen varmuudella tunnettu hymnien kirjoittaja vuorostaan Siinaivuorella vuosien 949–987 välillä työskennellyt Ioane-Zosime. Kukoistuskautensa georgialaiset hymnit saavuttivat 900-luvulla, tämän ajan hymneistä pääosa on bysanttilaisia käännöksiä. Ioane-Zosimen lisäksi aikakauden merkittävimpiä runoilijoita olivat joitakin vuosikymmeniä aiemmin työskennellyt Ioane Mintški sekä antologisti ja musikologi Mikel Modrekili, joka keräsi suuren kokoomateoksen aikansa runoilijoiden tuotoksista.


title: Georgian kirjallisuus

text: Hagiografiat (pyhimyselämäkerrat) muodostivat ensimmäisen omaperäisen georgiankielisen kirjallisuuden genren, ja ensimmäinen omaperäinen georgiankielinen teos, perinteisesti vuosien 476–483 välille ajoitettu "Pyhän kuningatar Šušanikin kärsimys", on hagiografia. Iakob Tsurtavelin kirjoittama dramaattinen kertomus kuvaa Šušanikin taistelua hänen kieltäytyessään kääntymästä miehensä Varskenin tavoin persialaisten isäntiensä uskontoon, zarathustralaisuuteen:


title: Georgian kirjallisuus

text: Historiallisesti ja sosiologisesti merkittävän, Georgian tilanteesta Persian vasallivaltiona kertovan tarinan ajoittamisessa on ollut vaikeuksia: tekstuaalisten syiden perusteella sen on päätelty todellisuudessa kirjoitetun vasta 600–800-luvuilla. Toinen merkittävä aikainen hagiografinen teksti on vuosille 540–550 ajoitettu "Evstati Mtskhetalaisen kärsimys", jossa päähenkilö joutuu Šušanikin tavoin zarathustralaisuuden uhriksi.


title: Georgian kirjallisuus

text: Arabien, joilla oli merkittävä vaikutus georgian kieleen, perustettua emiraatin Tbilisiin 700-luvun puolivälissä hagiografiat siirtyivät käsittelemään kristinuskon ja islamin suhdetta. Ensimmäinen ja merkittävin hagiografia tältä kaudelta on "Habon kärsimys", joka on kirjoittanut Ioane Sabanisdze vuonna 786. Näkymän Bysantin kasvavaan vaikutukseen ja aikaiseen georgialaiseen nationalismiin antaa "Konstanti Kakhan kärsimys", joka on yksi parhaiten dokumentoiduista georgialaisista hagiografisista teksteistä. Viimeinen arabikauden kärsimyskertomus vertautuu kauden ensimmäiseen vaikutuksessaan georgiankieliseen kirjallisuuteen: Stepane Mtbevarin kirjoittama "Gobronin kärsimys" kertoo vuonna 914 arabivalloittaja Abu 'l Qasimin teloittamasta kenraalista.


title: Georgian kirjallisuus

text: Hagiografisiin teksteihin liittyvät läheisesti kirkkoisien elämäkerrat. Tämän genren, patristiikan, ensimmäinen georgialainen teos on "Kolmentoista assyrialaisen kirkkoisän elämät" -kokoelma. Jotkut näistä kirkkoisistä olivat georgialaisten luostarien perustajia, ja heillä on sitä kautta ollut merkittävä osa maan kulttuuriperinnön ja identiteetin rakentamisessa. Kaksi muuta merkittävää elämäkertaa käsittelevät Georgian lounaisosien uudelleenasuttamista. Näistä aikaisempi, "Siunatun ja Jumalan inspiroiman pyhän isämme Serapionin elämä ja saavutukset" antaa arvokasta tietoa aikansa arkkitehtuurista, sosiaalisista oloista ja maantieteestä. Toinen, Giorgi Mertšulen teos "Grigol Khandztan elämä", on kirjoitettu 900-luvun puolivälissä ja antaa tarkan kokonaiskuvan Georgian poliittisesta rakenteesta. Lisäksi kirkkoisien elämäkertoja kirjoitettiin maan ulkopuolella Athoksella; näihin teoksiin kuuluu esimerkiksi Giorgi Atonelin vuoden 1040 jälkeen kirjoittama "Siunattujen isiemme Ioanen ja Ekvtimen elämät ja merkittävät saavutukset". Myös Giorgi Atonelista kirjoitettiin hänen kuolemansa jälkeen elämäkerta. Näitä tekstejä voidaan pitää jo modernin historiografian edustajina.


title: Georgian kirjallisuus

text: Perinteisesti merkittävimpänä georgialaisena kronikkana on pidetty mahdollisesti kolmen vuosisadan aikana eri henkilöiden kirjoittamaa "Georgian kääntymystä". Sen rungon muodostaa kristinuskon Georgiaan 300-luvulla tuoneen Pyhän Ninon elämäkerta. Vaikka kronikka on ristiriitainen ja siihen on sekoittunut kansanperinnettä, jotkut sen tapahtumista vahvistetaan roomalaisissa teksteissä ja sitä voi varauksin pitää historiallisena lähteenä. Kronikasta on säilynyt useita eri muotoisia käsikirjoituksia eri ajoilta.


title: Georgian kirjallisuus

text: "Georgian kääntymys" muodostaa myös Leonti Mrovelin todennäköisesti 1000-luvulla kirjoittaman "Kuninkaiden elämä" -kronikan ytimen. Mroveli, jonka teosta on pidetty myös kumulatiivisen ja laajemman "Kartlis tskhovreba" -kronikan ensimmäisenä osana, järjesti aiemman kronikan rakenteen uudelleen ja lisäsi siihen uutta materiaalia. Tyylillisesti "Kuninkaiden elämä" muistuttaa Vanhaa testamenttia, mutta tästä huolimatta se on merkittävä sekulaarisen, joskin mielikuvituksellisen historiografian edustajana. Kielellisesti tasapainoisin osa kronikkaa on legendaarisen, Georgian ensimmäisen kuninkaan Parnavazin tarina, joka sisältää ikivanhoja mithralaisia ja muita esikristillisiä, auringonpalvontaan viittaavia elementtejä. Legenda liittää Georgian valtion perustamisen mithralaiseen mytologiaan:


title: Georgian kirjallisuus

text: Seuraavaksi Parnavaz löytää luolasta suuren aarteen jahdattuaan peuraa, mikä on myös läheisesti kytköksissä mithralaiseen mytologiaan. Toinen tekstuaalisesti merkittävä osa kronikkaa on mahdollisesti 800-luvun alussa kirjoitettu "Vakhtang Gorgasalin elämä", jonka tekijäksi on mainittu Džuanšer Džuanšeriani. Mrovelin kronikka saattoi olla kuningas Daavid IV:n tilaama teos – sen tarkoituksena oli liittää kuningassuku vakuuttavasti antiikkiin ja lopulta maailman luomiseen.


title: Georgian kirjallisuus

text: 1100-luvun alussa seldžukeista saavutetun voiton jälkeen Georgia yhdistyi kuningas Daavid IV:n johdolla ja nousi seuraavan vuosisadan kuluessa alueelliseksi suurvallaksi. Vakiintuneet olot mahdollistivat renessanssin taiteessa ja kirjallisuudessa, ja myös maallisen kirjallisuuden synnyn: ensimmäistä kertaa valtio oli tarpeeksi vahva muodostaakseen vaihtoehdon kirkolle kulttuurin suojelijana. Sivistyneistön ei enää tarvinnut paeta epävakaita oloja itäisen Välimeren luostareihin, vaan nyt oppineet saivat turvapaikan Georgian hovista ja uskonnollisista keskuksista.


title: Georgian kirjallisuus

text: Hymnit olivat edellisten vuosisatojen aikana luoneet perustan lyyrisen runouden kehitykselle. Näitäkin merkittävämpi teos sekulaarisen fiktion synnyn kannalta oli aikaisintaan 800-luvulla georgiaksi käännetty "Balahvariani", intialainen kertomus Barlaamista ja Josafatista. Alkuperäiseen arabiankieliseen tekstiin verrattuna "Balahvariani" on tiivistetty, vain oleelliseen keskittyvä vapaa käännös. Sen uskotaan muodostavan keskeisen linkin kertomuksen itäisten ja läntisten versioiden välillä: kreikaksi "Balahvarianin" käänsi noin vuonna 1000 oletettavasti Ekvtime Atoneli, mitä kautta sillä on ollut merkittävä vaikutus koko Euroopan kirjallisuuteen.


title: Georgian kirjallisuus

text: Georgialaisesta 1100-luvun alun eeppis-romanttisesta, mahdollisesti hyvinkin laajasta hovikirjallisuudesta on säilynyt jälkipolville kaksi teosta: "Amirandaredžaniani" ja persialaisesta Visin ja Raminin tarinasta georgiaksi käännetty "Visramiani". Näistä ensimmäinen kertoo puolijumala Amiranista ja perustuu keskeisesti georgialaiseen kansanrunouteen. Myytin ja eepoksen rajamaille sijoittuvasta teoksesta puuttuvat idealismi ja romanttinen kiinnostus, sen keskittyessä sankarillisten taisteluiden ja ritarillisen, miesten välisen solidaarisuuden kuvaamiseen. Georgian itsevarma poliittinen asema heijastuu "Amirandaredžanianiin" kansallisuuden merkityksettömyytenä. Teoksen kirjoittajaksi Rustaveli mainitsee Mose Khonelin, muuta hänestä ei tiedetä.


title: Georgian kirjallisuus

text: "Visramianin" alkuperä vuorostaan on esikristillisessä, persialaisessa kirjallisuudessa (tai mahdollisesti jopa kauempana Intiassa). Tarinan muotoili uudestaan moderniksi persiaksi Fakhruddin As'ad Gurgani 1000-luvun puolivälissä. Georgiaksi teos käännettiin sata vuotta myöhemmin; käännös on taitavasti toteutettu, tiivistetty versio alkuperäisestä. Tekstissä näkyvät tuntemattoman kääntäjän persoonan erikoisuudet: Gurgani nimetään Kiinan keisariksi, ja islamilaisesta juhlasta huolimatta kertomuksen sanotaan tapahtuneen ennen Kristuksen syntymää. Kääntäjä välttää ulkopuolisia lainoja kuten Gurgani vältti alkuperäisversiossaan arabismien käyttämistä. "Visramianin" epämääräinen monoteismi ja muun muassa siinä kuvailtu väkivalta, insesti, kaksinnaiminen ja erotomania olivat šokki Georgian uskonnolliselle kulttuurille: vielä 1700-luvulla vallanpitäjät näkivät tarpeelliseksi tuhota teoksen käsikirjoituksia. Tästä huolimatta teoksen vaikutus maan kirjallisuuteen oli suuri, ja muun muassa Rustaveli viittaa siihen eepoksessaan kolmesti.


title: Georgian kirjallisuus

text: Šota Rustavelin todennäköisesti 1100- ja 1200-lukujen vaihteessa kirjoittama "Pantterintaljainen" on Georgian kirjallisuuden merkittävin klassikko ja Georgian kansalliseepos. Monitasoinen, ritariromanttinen sankaritarina keskittyy kahden rakastavaisen parin, arabialaisten prinsessa Tinatinin ja prinssi Avtandilin sekä intialaisten prinsessa Nestan Daredžanin ja prinssi Tarielin, ympärille. Molemmat parit pääsevät naimisiin vasta miesten tekemien urotekojen jälkeen: Avtandilin tätyy löytää Tariel ja Tarielin täytyy löytää ja vapauttaa Nestan Daredžan. Eepos on kirjoitettu šairi-nimisellä runomitalla, joka on ideaalinen monimutkaisen, georgian kaltaisen kielen tarpeisiin. Runomitasta tuli "Pantterintaljaisen" vaikutuksesta georgialaisen kansanrunouden standardi esitystapa. Rustavelin käyttämä kieli oli aiempaa lähempänä yleisesti käytettyä puhekieltä; tämän vuoksi modernin georgian kielen voidaan katsoa syntyneen Rustavelin eepoksen myötä.


title: Georgian kirjallisuus

text: Eepoksen monimuotoisuuden vuoksi sitä on vaikea tulkita. Tyyli vaihtelee – suoraviivaisesta juonesta huolimatta – raivokkaiden taistelukohtausten ja hidastempoisten, rakastavaisten toisilleen lähettämien "Visramianinkin" tapaan kuvattujen kirjeiden välillä. Usean aikaisemman teoksen vaikutus on nähtävissä Rustavelin eepoksessa: georgialaisen "Amirandaredžanianin" lisäksi yhtäläisyyksiä on löydettävissä persialaisen kirjallisuuden klassikoihin, kuten Ferdowsin "Shāhnāmehiin" sekä "Leilaan ja Majnuniin". Rustaveli tunsi hyvin aikansa teologisen kirjallisuuden, erityisesti häneen vaikutti Pseudo-Dionysios Areopagitan uusplatonismi. Myös eepoksen uskonnollista puolta voidaan tulkita eri tavoin: nimellisestä kristinuskosta ja uusplatonismista huolimatta Kristusta, pyhää kolminaisuutta tai Neitsyt Mariaa ei mainita teoksessa kertaakaan, ja sankarit vannovat valansa ikivanhoilla esikristillisillä tai zarathustralaisilla tavoilla. Välillä idealistinen ja välillä skeptinen, feodalismia ja hovirakkautta mutta toisaalta maallista rakkautta ja miesten välistä ystävyyttä ylistävä teos esittää sankarinsa vahvoina ja tasa-arvoisina. Georgian suurvalta-asemasta johtuen "Pantterintaljainen" on myös ajoittaisesta Islamiin kohdistuvasta pilkasta huolimatta uskonnollisesti suvaitsevainen ja kansallisuuden rajat ylittävä eepos.


title: Georgian kirjallisuus

text: "Pseudo-Rustavelianaa", joka ei yllä laadussa Rustavelin eepoksen tasolle, on luotu runsaasti. Tähän luetaan esimerkiksi kuningatar Tamarin kunniaksi mahdollisesti 1100- ja 1200-lukujen vaihteessa kirjoitettu panegyriikka "Tamariani". Hyvin samantyyppinen teksti on Ioane Šavtelin tekemänä pidetty "Davit Rakentajan ja Tamarin ylistys".


title: Georgian kirjallisuus

text: Georgian kulta-ajan kirjallisuus ei keskittynyt pelkkään ritariromantiikkaan ja maalliseen rakkauteen, vaan myös uskonnollisen kirjallisuuden perinne jatkui, toisin aiempaa kuluneempana ja vähemmän innovatiivisena. Oppineet kerääntyivät Gelatin ja Iqalton akatemioihin, tuoden mukanaan ulkomailla syntyneen kirjallisen perinteen. Heihin kuuluivat muun muassa antiokialaisen Eprem Mtsiren vaikutuksen Georgiaan 1100-luvun alussa tuonut Arsen Iqaltoeli sekä oman filosofisen ja kirjallisen koulukuntansa perustanut, Bulgariasta Gelatiin muuttanut Ioane Petritsi. Vaikka Petritsi toimi lähinnä kääntäjänä, hänen kommenttinsa ja eksegetiikkansa laajensivat usein alkuteosta huomattavasti. Erityisen merkittävää hänen työnsä oli filosofian parissa; tätä kautta hän avarsi aikansa georgialaista ajattelua vastaamaan paremmin maan johtajien poliittisia visioita. Positiivisen poikkeuksen ajan hymnografiseen tuotantoon muodostavaa vuorostaan kuningas Daavid IV:n kirjoittama "Katumuksen hymnit", joissa kuningas julistaa voitokkaista taisteluista ja yhteiskunnallisista saavutuksistaan huolimatta olevansa syntinen, "pohjaton astia, ääriään myöten täynnä saastaa". Daavid IV:n taidot valtiomiehenä ja runoilijana toimivat esimerkkinä tuleville Bagrationi-runoilijahallitsijoille seuraavan kahdeksan vuosisadan ajaksi.


title: Georgian kirjallisuus

text: Kulta-ajalla kronikat alkoivat perustua uskonnollisen ja filosofisen tarinoinnin sijaan poliittisiin ja historiallisiin faktoihin. "Georgian elämä" -teoksen laajentamisen lisäksi kaudella kirjoitettiin useita muitakin kronikoita. Näistä aikaisimpiin kuuluu Sumbat Davitisdzen teos "Elämä ja tunnetut tiedot Bagrationikuninkaista", jota voidaan kohteiden imartelusta huolimatta pitää historiografian edustajana. Daavid IV:n ja hänen isänsä Giorgi II:n hallituskausia käsittelee vuorostaan tuntemattoman kirjoittajan ylistävä, värikäs eulogia "Kuninkaiden kuninkaan Daavidin elämä". Kuningatar Tamarin kautta käsittelee kaksi nimetöntä kronikkaa; näistä ensimmäisessä, pian Tamarin kuoleman jälkeen vuonna 1122 kirjoitetussa teoksessa "Kruunattujen kuninkaiden historiat ja ylistykset" vuolas kunnioitus ja vertauskuvien käyttö saavuttavat huippunsa. Kronikan kirjoittaja oli tutustunut huomattavan laajasti aikansa kirjallisuuteen, mutta tästä huolimatta teoksella ei ole juuri arvoa historiantutkimukselle. Myöhäisempi, vuoden 1236 jälkeen kirjoitettu kronikka "Kuningattarien kuningattaren Tamarin elämä" pitäytyy edellistä paremmin tositapahtumissa. Kulta-aika päättyy huomattavimpaan georgialaiseen ei-fiktiiviseen kertomukseen, "Sadan vuoden kronikkaan", joka alkaa vuodesta 1213 ja päättyy vuoden 1320 tienoilla. Kronikka käsittelee Georgiaan kohdistunutta mongolihyökkäystä ja sitä seurannutta nälänhätää ja maanjäristystä:


title: Georgian kirjallisuus

text: Vaikka 1200-luvun mongolihyökkäykset olivat Georgialle paha isku, kuningas Giorgi V Brtsqinvale ("loistava") onnistui yhdistämään maan lyhyeksi ajaksi vielä 1300-luvun vaihteessa. Suuremman katastrofin muodostivat Timur Lenkin Georgiaan vuosina 1384–1403 kohdistamat kuusi kansanmurhaa muistuttavaa hyökkäystä. Muutaman sadan vuoden kuluessa georgian kielen puhujien määrä väheni mahdollisesti noin viidestä miljoonasta kahteen miljoonaan ja yhteys Eurooppaan katkesi 200 vuoden ajaksi. Maa hajosi kolmeen osaan, Imeretiin, Kakhetiin ja Kartliin ja joutui sinnittelemään 1800-luvun alkuun saakka kahden suurvallan, Turkin ja Persian välissä.


title: Georgian kirjallisuus

text: Tämän aikakauden ensimmäiseltä puoliskolta on säilynyt vain hyvin vähän kirjallisuutta. 1300-luvulta on säästynyt jälkipolville muutama sukututkimus ja lakiteksti, 1400-luvulta vieläkin vähemmän. Poikkeuksen muodostaa vuodelle 1486 päivätty, Zaza Panaskerteli-Tsitsišvilin teos "Kirja lääkehoidosta", joka valottaa paitsi 1400-luvun Georgian ja sen ympäristön lääketieteen tasoa, myös kansanperinteen historiaa.


title: Georgian kirjallisuus

text: 1500-luvulla piristynyt kirjallisuus voidaan jakaa kahteen haaraan: Rustavelin eepokseen jälkikäteen tehtyihin jatko-osiin ja lisäyksiin, joista merkittävimpiin kuuluu mahdollisesti 1610-luvulla kirjoitettu "Omaniani", sekä persialaisen "Shāhnāmehin" ensimmäisen osan ("Rostomiani") versifikaatioihin. Jälkimmäinen genre oli Georgian kirjallisuudelle huomattavasti hedelmällisempi. Maan kirjallisuuden kulta-aikaan keskeisesti vaikuttaneen teoksen löytäminen uudelleen pohjusti myöhempien vuosisatojen kansallisen itsetunnon nousua ja kirjallista heräämistä. Myös muulla persialaisella kirjallisuudella oli tässä tehtävässä merkittävä rooli. Nodar Tsitsišvili mukautti 1600-luvun puolivälissä georgiaksi Nezāmīn teoksen "Haft Paikar" (georgiaksi "Švidi Mtiebi"), jonka moraalinen sävy enteilee 1700-luvun valistusaatteiden saapumista Georgiaan. Tätä alkuperäisempi ja vieläkin suositumpi teos oli tuntemattoman kirjoittajan "Rusudaniani", jossa kuningatar Rusudanin kohtalo kerrotaan 12:ssa arabialaisista ja persialaisista lähteistä mukautetussa tarinassa.


title: Georgian kirjallisuus

text: Ensimmäisiä georgialaisia kirjailijoita, joka ei jäänyt edeltäjiensä tavoin suureksi osaksi anonyymiksi, oli Kakhetin kuningas Teimuraz I. Kirjailijan persoonan tallentuminen ajan maalauksiin ja teksteihin helpotti aikansa todellisuuteen sidotun yhtenäisen kirjallisuuden syntymistä. Teimuraz I syntyi vuonna 1589 ja eli äärimmäisen traumaattisen elämän Persian puristuksessa: persialaisten aiheuttamista kärsimyksistä huolimatta hän tunnusti velkansa persialaiselle runoudelle ja vihollistensa kielelle inspiraation lähteenä. Hänellä oli keskeinen rooli Georgian kulttuurin renessanssin aloittamisessa ja hän toi Georgian kirjallisuuteen uuden genren, historiallisen narratiivisen runon, joka oli aiempaa lähempänä Euroopan valtavirtaa. Teimurazia seurasivat runoilijakuninkaina useat Bagrationi-hallitsijat 1800-luvulle saakka.


title: Georgian kirjallisuus

text: Imeretin kuningas Artšil sitoi Teimurazin tavoin yhteen persialaisen muodon, oman traagisen kohtalonsa ja georgialaisen perinteen. Runoilijana Artšil oli kuitenkin Teimurazia avoimempi ja optimistisempi. Hänen merkittävin teoksensa on "Teimuraziani", Teimuraz I:n elämää ja kohtaloa kuvaava kronikka.


title: Georgian kirjallisuus

text: 1700-luvulta tunnetaan lisäksi kolme merkittävää "modernia" runoilijaa. Ensimmäinen heistä oli Davit Guramišvili, joka joutui dagestanilaisten sieppaamaksi, pakeni Venäjälle ja vietti loppuelämänsä Ukrainassa. Hän kokosi omaelämäkerrallisen, 87 vuotta käsittävän teoksen "Davitiani", jonka historiallisesti merkittävimpiin osiin kuuluvat runot huonosti dokumentoiduilta 1720- ja 1730-luvuilta. Tbilisissä vuorostaan kirjoitti armenialaissyntyinen räätäli Sajat-Nova, joka toimi kiertävänä laulajana. Sajat-Nova rakensi runoutensa musiikin pohjalle. Hänen saavutuksiinsa kuuluivat rohkea improvisaatio ja kielten ennakkoluuloton sekoittaminen. Aikansa lahjakkain runoilija oli kuitenkin vuonna 1750 syntynyt Besiki, joka osallistui useisiin poliittisiin ja sotilaallisiin seikkailuihin. Kansanperinne ja Besikin oma runo "Dedopals Anazed" () kertovat hänen olleen rakkaussuhteessa kahdenkin samannimisen kuningattaren kanssa. Hänen spontaanit, musikaaliset ja symboleista rikkaat romanttiset runonsa toimivat standardina seuraaville sukupolville.


title: Georgian kirjallisuus

text: Ajan henki alkoi vaatia opettavaista, didaktista kirjallisuutta, jota käännettiin persiasta. Intialaisen "Panchatantran", joka saapui Georgiaan Persian kautta nimellä "Kilila ja Damana", ja persialaisten faabelien itämainen perinne yhdistyi Georgiassa vähitellen Euroopasta tulleeseen rationalismiin. 1700-luvulla edelleen virkistynyt kirjallisuus merkitsi aluksi kuitenkin lähinnä paluuta menneeseen. Esimerkiksi ajan pyhimyskertomuksissa käytetty kieli saattaa olla arkaaisempaa kuin keskiajalla.


title: Georgian kirjallisuus

text: Georgialaisen valistuksen keskeinen hahmo oli kuningas Vakhtang VI:n vuonna 1658 syntynyt setä Sulkhan-Saba Orbeliani. Hän osallistui vuosina 1714–1715 georgialaisten kuninkaiden paavin ja Ludvig XIV:n luokse lähettämiin turhiksi jääneisiin, Persiaa vastaan apua pyytäneisiin lähetystöihin. Orbeliani loi perusteet sekulaarin georgialaisen kirjallisuuden ja georgian modernin kirjakielen syntymiselle. Hänen merkittävimpiä teoksiaan olivat ensimmäinen nykyaikainen sanakirja georgian kielelle, joka toimi merkittävänä vaikuttimena 1700-luvun runoilijoille, ja faabelien kokoelma "Tsigni sibrdzne-sitsruisa" (), jonka moraalinen keskustelu koulutuksesta edelsi Rousseaun "Émileä". Euroopan matkoistaan Orbeliani kirjoitti teoksen "Mog zauroba Evropiši" ().


title: Georgian kirjallisuus

text: Orbelianin oppilas Vakhtang VI teki useita käännöksiä ja revisioita, mutta kirjoitti myös itse. Hänen aikanaan Tbilisiin perustettiin ensimmäinen kirjapaino. Vuonna 1724 Vakhtang joutui kuitenkin pakenemaan Venäjälle 1200 Georgian koulutetuimman miehen ja heidän perheidensä kanssa. Hänen hovirunoilijansa Mamuka Baratašvilin saavutus oli ensimmäinen georgialaisen poetiikkaa edustavan teoksen, "Tšašniki, anu leksis stsavlis tsigni" (), laatiminen vuonna 1731.


title: Georgian kirjallisuus

text: Vakhtangin lisäksi muillakin Bagrationi-dynastian jäsenillä oli osuutensa 1700-luvun renessanssiin: Kakhetin ja Kartlin kuningas Teimuraz II:n "Sarke tkmulta" () on havainnollinen kuvaus aikansa tavoista, ja katolikos Anton I:n useiden eurooppalaisten kirjojen pohjalta kootut, esimerkiksi logiikkaa ja retoriikkaa koskevat esittelyt auttoivat kirjakielen vakiinnuttamisessa. Antonin serkku, Vakhtang VI:n poika Vakhušti laati vuorostaan maanpaossa Moskovassa ensimmäisen modernia eurooppalaista tutkimusta edustavan georgiankielisen, georgialaiset kronikat yhteen koonneen teoksen, joka toi maan myös Euroopan oppineiden tietoon.


title: Jack Hensley

text: Jack Hensley (22. syyskuuta 1955 – 21. syyskuuta 2004) oli yhdysvaltalainen siviilityöntekijä, jonka Abu Musab al-Zarqawin johtama Irakin al-Qaida sieppasi ja teloitti Irakissa. Hänet siepattiin yhdessä amerikkalaisen Eugene Armstrongin ja brittiläisen Kenneth Bigleyn kanssa 16. syyskuuta 2004 Bagdadissa. Sieppaajat vaativat irakilaisten naisvankien vapauttamista. Hänet teloitettiin mestaamalla päivää myöhemmin kuin Armstrong. Sieppaajat julkaisivat teloitusvideon Internetissä.


title: M114 155 mm haupitsi

text: M114 155 mm haupitsi ("M114 155 mm howitzer") on yhdysvaltalainen kenttähaupitsi. Sen valmistus alkoi vuonna 1942. Yhdysvaltain armeija käytti niitä toisen maailmansodan jälkeen Korean ja Vietnamin sodissa. M114:n korvasi M198 -haupitsi.


title: M114 155 mm haupitsi

text: M114:ää ovat Yhdysvaltojen lisäksi käyttäneet tai käyttävät edelleen muun muassa Argentiina, Brasilia, Chile, Ecuador, Korean tasavalta, Filippiinit, Iran, Irak, Israel, Itävalta, Jordania, Jugoslavia, Kanada, Kreikka, Libanon, Libya, Norja, Saudi Arabia, Singapore, Taiwan, Tanska, Thaimaa, Turkki, Venezuela ja Vietnam.


title: M114 155 mm haupitsi

text: 155mm Howitzer Motor Carriage M41 -telahaupitsi on M114 -haupitsilla varustettu M24 Chaffee -panssarivaunu.


title: Kunihiko Kodaira

text: Kunihiko Kodaira (, 16. maaliskuuta 1915 – 26. heinäkuuta 1997 Tokiossa) oli Tokion yliopiston matematiikan professori 1944–1949, minkä jälkeen hän jätti Japanin ja muutti Yhdysvaltoihin. Vuodesta 1950 vuoteen 1961 hän työskenteli Princetonin yliopistossa. Sen jälkeen hän työskenteli kuuden vuoden ajan eri yliopistoissa Yhdysvalloissa. Vuonna 1967 hän palasi Japaniin ja Tokion yliopistoon.


title: Kunihiko Kodaira

text:
Kodaira tutki algebrallista geometriaa ja sai siitä monia palkintoja.
Vuonna 1954 hän jakoi Fieldsin mitalin Jean-Pierre Serren kanssa ja vuonna 1984–85 hän voitti Wolfin palkinnon.


title: Kenneth Bigley

text: Kenneth John Bigley (1942 – 7. lokakuuta 2004) oli brittiläinen siviilityöntekijä, jonka Abu Musab al-Zarqawin johtama Irakin al-Qaida sieppasi ja teloitti Irakissa. Hänet siepattiin yhdessä yhdysvaltalaisten Eugene Armstrongin ja Jack Hensleyn kanssa 16. syyskuuta 2004 Bagdadissa. Sieppaajat vaativat irakilaisten naisvankien vapauttamista. Armstrong ja Hensley teloitettiin jo viikon sisällä sieppauksesta, Bigleyn teloitusta he lykkäsivät useaan otteeseen. Lopulta 7. lokakuuta 2004 julkaistiin Internetissä teloitusvideo, jonka alussa sieppaajat sanovat, että eivät haluaisi tappaa Bigleytä.


title: Adolphson-Falk

text: Adolphson-falk on ruotsalainen syntikkamusiikkia soittava orkesteri, jonka perustajajäsenet Tomas Adolphson ja Anders Falk löysivät toisensa ollessaan Ruotsin asevoimien palveluksessa. Syntikkapopin ammattilainen lyöttäytyi poikien kanssa yhteen ja alkoi tapahtua. Med rymden i blodet -levy löi itsensä läpi vuonna 1982.


title: Demokraattinen Lehdistöpalvelu

text: Demokraattinen Lehdistöpalvelu (aiemmin Demokraattinen Lehtipalvelu, DLP) oli Suomen kansan demokraattisen liiton ja Suomen kommunistisen puolueen vuonna 1946 perustama uutistoimisto, joka palveli välittämällä sille materiaalia ja valmiita artikkeleita. DLP teki yhteistyötä muun muassa Neuvostoliiton TASS:n ja Saksan demokraattisen tasavallan ADN:n kanssa. SKDL:n ja SKP:n lakkauttamisen jälkeen DLP siirtyi palvelemaan Vasemmistoliiton lehtiä, mutta se lakkautettiin vuoden 1997 lopussa.


title: Demokraattinen Lehdistöpalvelu

text: DLP palveli parhaimmillaan 17:ää kansandemokraattisen liikkeen päivälehteä. Se julkaisi vuosina 1946–1954 myös omaa tiedotuslehteä/pamflettisarjaa nimeltä "Päivän aiheita". DLP välitti lehdille kommunistien poliittisen linjan mukaista tietoa tapahtumista. Toimiston korkein elin oli DLP:n jaosto, johon kuuluivat DLP:n vastaavan toimittajan lisäksi kansandemokraattisten lehtien päätoimittajat (tai muut edustajat) sekä SKDL:n, SKP:n, SNDL:n, SDNL:n nimeämät edustajat.


title: Demokraattinen Lehdistöpalvelu

text: Armas Äikiän johtaman DLP:n tyyli ei aina miellyttänyt muita toimittajia. Vuonna 1952 Vapaan Sanan päätoimittaja Raoul Palmgren ajautui konfliktiin Äikiän kanssa. Palmgren piti DLP:n toimittamaa materiaalia julkaisukelvottomana. Hän kritisoi myös Äikiän kirjallista tuotantoa. Äikiä voitti kiistan ja Palmgren joutui eroamaan. Ajan myötä DLP:n journalismi alkoi suhtautua vapaammin puolueen ohjeisiin, vaikka suhde säilyi läheisenä. 1980-luvun lopussa DLP oli ensimmäinen uutistoimisto, joka toi julkisuuteen SKP:n kohtalokkaat talousseikkailut.


title: Demokraattinen Lehdistöpalvelu

text: DLP päätettiin lakkauttaa vuonna 1997 ja Vasemmistoliiton kolme lehteä tekivät sopimuksen SDP-johtoisen UP-uutispalvelun asiakkuudesta. DLP:n toimittajista kaksi siirtyi Kansan Uutisten ja yksi UP:n palvelukseen. Toiminnan lakkauttamisen taustalla oli taloudellisen tilanteen heikkeneminen, jonka aiheuttivat puoluelehtien kuolemat, valtion uutistoimistotuen lakkauttaminen ja ay-liikkeen halu siirtyä yhden uutistoimiston käyttöön. DLP:n viimeinen päätoimittaja oli Jouko Joentausta.


title: São Gonçalo (Rio de Janeiro)

text: São Gonçalo on kaupunki Rio de Janeiron osavaltiossa Brasiliassa. Kunnan asukasluku oli 999 728 vuonna 2010.


title: Maria Judite de Carvalho

text: Maria Judite de Carvalho (18. syyskuuta 1921 Lissabon, Portugali – 1998 Lissabon, Portugali) oli portugalilainen kirjailija. Hän opiskeli Lissabonin yliopistossa germaanista filologiaa. Hän avioitui vuonna 1949 yliopistossa opettaneen kirjailijan, Urbano Tavares Rodriguesin kanssa, jonka jälkeen hän muutti Ranskaan Montpellier’hen ja myöhemmin Pariisiin. Vuonna 1959 Carvalholta julkaistiin kirja "Tanta Gente Mariana". Vuodesta 1968 hän työskenteli toimittajana sanomalehdissä "Diário de Lisboa" (1968–1975), "Revista Eva" (1975) ja "O Jornal" (1976–1983) ja kirjoitti satunnaisesti artikkeleita "República e o Século" -sanomalehteen.


title: Patrick Leahy

text: Patrick Joseph Leahy (s. 31. maaliskuuta 1940 Montpelier, Vermont) on yhdysvaltalainen demokraattisen puolueen poliitikko. Hän on toiminut Vermontin osavaltion senaattorina vuodesta 1975. Joulukuusta 2012 tammikuuhun 2015 Leahy oli senaatin "president pro tempore". Hän on ollut myös senaatin oikeusvaliokunnan puheenjohtaja.


title: Patrick Leahy

text: Leahy suoritti perustutkintonsa vuonna 1961 Saint Michael’s Collegessa Vermontissa. Vuonna 1964 hän valmistui juristiksi Georgetownin yliopistosta. Leahy työskenteli asianajajana kunnes hänet valittiin Chittendenin piirikunnan syyttäjäksi vuosiksi 1966–1974.


title: Patrick Leahy

text: Senaattiin Leahy valittiin ensimmäisen kerran vuonna 1974. Hän oli 34-vuotias ja siten kaikkien aikojen nuorin senaattori Vermontista. Hänet on valittu jatkokaudelle kuusi kertaa (1980, 1986, 1992, 1998, 2004 ja 2010). Leahy oli Vermontin ensimmäinen sisällissodan jälkeen kongressiin valittu demokraatti, ja hän on osavaltion ainoa demokraattinen senaattori.


title: Patrick Leahy

text: Leahy on ollut vuodesta 1962 naimisissa Marcelle Pomerleaun kanssa. Heillä on kolme lasta.


title: Dianne Feinstein

text: Dianne Feinstein (s. 22. kesäkuuta 1933 San Francisco, Kalifornia) on yhdysvaltalainen poliitikko ja demokraattisen puolueen senaattori Kaliforniasta vuodesta 1992. Hän on ollut myös San Franciscon pormestari. Sukujuuriltaan Feinstein on amerikanjuutalainen.


title: Skunk Anansie

text: Skunk Anansie on brittiläinen rockyhtye, joka perustettiin vuonna 1994 Lontoossa, Englannissa. Yhtyeen muodostavat Skin (laulu), Cass (basso), Ace (kitara) ja Mark Richardson (rummut ja lyömäsoittimet). Skunk Anansie hajosi vuonna 2001, mutta palasi vuonna 2009. Yhtyeen nimi juontaa juurensa haisunäädästä sekä jamaikalaisissa kansansaduissa esiintyvästä Anansi-ihmishämähäkistä.Skunk Anansie soitti ensimmäisen keikkansa Lontoon Splash-klubilla maaliskuussa 1994. Ensimmäinen single "Little Baby Swastikkka" julkaistiin vuonna 1995. Samana vuonna kappaleet "Feed" ja "Selling Jesus" päätyivät "Strange Days" -elokuvan soundtrackille, joista tunteita herättänyt "Selling Jesus" pääsi toisena Skunk Anansien kappaleena radiosoittoon. Kyseisen kappaleen kuultuaan radiopersoona Howard Stern ennusti yhtyeelle valtavaa menestystä.


title: Skunk Anansie

text: Vuonna 1995 Kerrang!-lehden lukijat äänestivät Skunk Anansien parhaaksi brittiläiseksi tulokasyhtyeeksi, ja vuonna 1996 parhaaksi brittiläiseksi live-esiintyjäksi. 1997 yhtye oli ehdolla MTV Europe Music Awards-gaalassa vuoden parhaaksi yhtyeeksi ja liveaktiksi.


title: Skunk Anansie

text:
Skunk Anansien debyyttilevy "Paranoid and Sunburnt" ilmestyi vuonna 1995 ja nousi Englannissa albumilistalla sijalle 8. Toinen pitkäsoitto "Stoosh" ilmestyi 1996 yltäen brittilistalla sijalle 9. Suomen virallisella listalla Stoosh sijoittui
parhaimmillaan 11:ksi. Kolmas ja viimeinen albumi "Post Orgasmic Chill" saapui kauppojen hyllyille keväällä 1999. Sekä Englannissa että Suomessa levy saavutti albumilistalla sijan 12. 1990-luvulla yhtye teki maailmankiertueita mm. U2:n,
Aerosmithin, Motörheadin, Feederin ja Lenny Kravitzin kanssa.


title: Skunk Anansie

text: Skunk Anansieta on yritetty leimata "poliittiseksi" yhtyeeksi, mutta yhtyeen jäsenet ovat painottaneet että he käyttäisivät mieluummin vain termiä "rockbändi". Skin on tosin kuvaillut Skunk Anansieta "clit-rock"-yhtyeeksi, jonka "All Music Guide" on määritellyt "heavy metalin ja vihaisen mustan feminismin sekoitukseksi". Skinin ja Acen mukaan yhtyeen musiikki on saanut vaikutteita mm. Sex Pistolsilta, Blondielta, dubista, reggaesta, elektronisesta musiikista, hip-hopista sekä maailmanmusiikista.


title: Skunk Anansie

text: Yhtyeen hajoamisen jälkeen Skin on jatkanut soolouralla julkaisten debyyttilevynsä "Fleshwounds" vuonna 2003 ja toisen albuminsa "Fake Chemical State" maaliskuussa 2006. Ace julkaisi soololevyn "Still Hungry" 2003 ja on työskennellyt 'Inner Mantra' -nimisen yhtyeen kanssa. Mark Richardson toimii nykyään Feeder-yhtyeen rumpalina, ja on soittanut rumpuja myös joissakin Skinin "Fake Chemical State" -albumin kappaleissa. Cassin arvellaan keskittyneen valokuvaukseen. Vuonna 2002 hän levytti Gary Mooren ja Darrin Mooneyn kanssa albumin "Scars" samannimisellä kokoonpanolla. Hän on myös soittanut eri instrumentteja Skinin "Fleshwounds" -soololevyllä.


title: Skunk Anansie

text: Yhtye teki comebackin esiintymislavoille vuonna 2009. Yhtye on kierrellyt maailmalla jo kauan ja esiintyy suomessa 5 päivä kesäkuuta Helsinki Live One Day Rock Festivalilla mm. Guns N' Rosesin kanssa. Yhtye on ilmoittanut julkaisevansa uuden studioalbumin vuonna 2010.


title: Skunk Anansie

text: "*" Little Baby Swastikkka julkaistiin rajoitettuna painoksena vinyylilevyllä.


title: Israel Military Industries

text: Israel Military Industries Ltd. on israelilainen valtion omistama puolustusvälineteollisuusyritys, joka on perustettu 1933. Sillä on 5 000 työntekijää ja sen liikevaihdosta 60 %:ia suuntautuu vientiin. Yhtiö on jaettu Land Systems-, Rocket Systems-, Advanced Systems-, Small Caliber Ammunition- ja Heavy Ammunition-osastoihin. Yhtiö on perustettu 1947, mutta sen juuret yltävät vuoteen 1933, jolloin se alkoi valmistaa brittihallintoa ja palestiinalaisia vastaan taistelleelle Haganahille aseita.


title: Pelastajat

text: Pelastajat on Subin dokumentaarinen tv-sarja, joka kuvaa suomalaisten palomiesten ja ensihoitajien arkea. Ohjelman ensimmäinen tuotantokausi kuvattiin hälytystehtävien lisäksi Helsingin asemalla 2, eli Erottajan pelastusasemalla ja toinen kausi Helsingin keskuspelastusasemalla. Pelastajien ensimmäinen tuotantokausi alkoi 13. tammikuuta 2007 ja sisälsi 12 jaksoa. Sarjan toinen tuotantokausi alkoi 5. tammikuuta 2008 sisältäen myös 12 jaksoa. Kolmas tuotantokausi kuvattiin Länsi-Uudenmaan pelastuslaitoksella Espoon Leppävaarassa ja Mikkelässä. Kolmas tuotantokausi esitettiin Subilla 13. maaliskuuta 2009 alkaen. Sarjan neljännellä kaudella palattiin jälleen takaisin Helsingin Kallion keskuspelastusasemalle. Myös viides kausi on kuvattu samassa paikassa. Sarjan on tuottanut Century Films.


title: Pelastajat

text: Syksyllä 2007 julkaistiin sarjan ensimmäisen tuotantokauden DVD. Myös toisesta ja kolmannesta tuotantokaudesta on julkaistu DVD:t. Pelastajien tunnuskappaleen "Scream" esittää Dame. Ensimmäisen tuotantokauden taustamusiikki oli Damen debyyttialbumilta, toisen tuotantokauden taustamusiikin on tehnyt Antti Lehtinen.


title: Pelastajat

text: Pelastajat oli ehdokkaana vuoden 2008 parhaaksi tosi-tv-ohjelmaksi Venla-gaalassa.


title: Pelastajat

text: Sarjan 1. kauden päähenkilöt ovat: päivystävä palomestari Markku Ahola, paloesimiehet Marko Värilä, Vesa Hyvönen ja Tapio Sirén, paloesimiesoppilas Petri Strandberg, pelastaja-sairaankuljettajat Janne Taskinen, Heikki Maasalo, Mikko Salonen, Tommi Sahila, Kai Möttönen ja Ville Leskinen.


title: Pelastajat

text: Sarjan 2. kauden päähenkilöt ovat: päivystävät palomestarit Markku Ahola, Jari Korkiamäki ja Juha Lindholm, paloesimies Jyrki Jefremoff, lääkintäesimies Hannu Sormunen, ylipalomiehet Vesa Nurminen ja Reijo Ronkainen, pelastaja-sairaankuljettajat Matias Pitkänen, Miska Koivunen, Toni Kannikoski, Jarno Lehtoranta, Janne Vierikko, Samu Kokko, J-P Pakarinen ja Harri Karvonen.


title: Pelastajat

text: Sarjan 3. kauden päähenkilöt ovat: päivystävä palomestari Riku Rantala, paloesimies Karo Mäki, asemamestari Kalle Ristola, palomies-sairaankuljettaja Jaakko Liesivuori, ensihoitajat Juha Turunen, Matti Purhonen, Anssi Taavila ja Felix Hirvenkari sekä sairaanhoitaja Sanna Honkasalo.


title: Pelastajat

text: Sarjan 4. kauden päähenkilöt ovat: palomestarit Kimmo Tuominen ja Petri Korhonen, paloesimiehet Jyrki Jefremoff ja Tommi Sarvikivi sekä palomies-sairaankuljettajat J-P Pakarinen ja Samu Kokko.


title: Pelastajat

text: Lisäksi Helsingin tuotantokausilla vierailleita: päivystävät palomestarit Timo Tähtinen ja Reima Roslöf sekä ylikonstaapeli Totti Karpela (Helsingin kihlakunnan poliisilaitos)


title: Veijo Ullakko

text: Veijo Ullakko (s. 4. syyskuuta 1954 Kannus) on suomalainen iskelmälaulaja, joka keikkaili Wolters-yhtyeen laulusolistina. Ullakko levytti 1970-luvun jälkipuoliskolla Satsanga Recordsille noin viisikymmentä esitystä. Sama levy-yhtiö julkaisi myös Ullakon tähän mennessä ainoan pitkäsoiton "Kuluneen siniset".


title: Veijo Ullakko

text: Ullakko tekee tanssikeikkoja vielä oman orkesterin kanssa. Hänen tuotannostaan ilmestyi syyskuussa 2013 cd-julkaisu "Kuluneen siniset", joka sisälsi samannimisen albumin sekä kaksitoista muuta levytystä.


title: Penniless

text: Penniless (aiemmin Penniless People of Bulgaria) on nakkilalainen rockyhtye.


title: Penniless

text: Penniless People of Bulgaria perustettiin 1980-luvun loppupuolella Nakkilassa. Yhtye julkaisi silloisessa kokoonpanossaan mini-LP:n, LP:n ja kaksi singleä Poko Rekordsille. Kun yhtye ei menestynyt, laulaja Timo Pääkkö erosi yhtyeestä. Samassa yhteydessä myös levy-yhtiö sanoi sopimuksen irti. Uudeksi laulajaksi ryhtyi yhtyeen kitaristi Pekka Alisaari ja toiseksi kitaristiksi yhtyeeseen liittyi Mikko Pere. Tässä kokoonpanossa Penniless People of Bulgaria julkaisi omalla Penni Records -levymerkillään levyt "Cake" (1993), "Mould" (1994) ja "Velocity" (1996). Keväällä 1996 yhtye oli Euroopan-kiertueella amerikkalaisen Mucky Pupin kanssa.


title: Penniless

text: Vuonna 1997 yhtye sävelsi uutta albumiaan ja mukaan liittyi kolmas Alisaaren veljes Ossi. Nimi Penniless People of Bulgaria lyhennettiin pelkäksi Pennilessiksi.


title: Penniless

text: Seuraava albumi "Joe" (1998) sai hyvät arvostelut, mutta ei käynyt juurikaan kaupaksi. Seuraavana vuonna julkaistiin single "Beautiful vs. Cage".


title: Penniless

text: Syyskuussa 1999 Penniless teki kahden viikon Saksan-kiertueen. Kiertueella yhtye sävelsi uutta musiikkia seuraavalle albumilleen, joka ilmestyi vuonna 2001. "Anola"-albumilta julkaistiin single "Adam’s Apple Pie", se oli Radiomafian soittolistalla 13 viikkoa. Levyltä julkaistiin myös toinen single, "Imbecile".


title: Penniless

text: Seuraavina vuosina Penniless keikkaili jonkin verran ja sävelsi uutta materiaalia seuraavalle albumilleen "All Good Things Come to Those Who Wait" (2004). Levyn tuotti Jarkko Martikainen. Levyltä julkaistiin single "Story of a Punk" (2004).


title: Penniless

text: Penniless aktivoitui jälleen vuonna 2006, jolloin he aloittivat seuraavan levynsä nauhoitukset. "The Attraction" ilmestyi helmikuussa 2007. Vuonna 2010 yhtye julkaisi albumin "A Cab to the City", jolta julkaistiin single "Brothers" ja radioeditoituna singlenä "Panic".


title: Henk ten Cate

text: Henk ten Cate (s. 9. joulukuuta 1954 Amsterdam, Alankomaat) on alankomaalainen entinen jalkapalloilija ja nykyinen jalkapallovalmentaja. Tammikuusta 2016 lähtien hän on toiminut Al-Jazira Clubin päävalmentajana.


title: Henk ten Cate

text: Pelaajaurallaan ten Cate edusti kotimaassaan Go Ahead Eaglesia, Stormvogels Telstaria ja Heracles Almeloa sekä Kanadassa Edmonton Drillersiä.


title: Henk ten Cate

text: Ten Cate on valmentanut aiemmin kotimassaan Go Ahead Eaglesia, Heracles Almeloa, FC Rhedeniä, Sparta Rotterdamia, Vitesse Arnhemia ja NAC Bredaa sekä Saksassa KFC Uerdingenia ja Unkarissa MTK Hungáriaa.


title: Henk ten Cate

text: Vuodesta 2003 vuoteen 2006 hän toimi Frank Rijkaardin kakkosvalmentajana espanjalaisessa FC Barcelonassa. Ten Cate auttoi Barcelonan muun muassa kahteen Espanjan mestaruuteen ja Mestarien liigan voittoon.


title: Henk ten Cate

text: Ajaxin päävalmentajaksi hänet nimitettiin kesällä 2006. Ajax karsiutui Mestarien liigasta, mutta Ten Cate johdatti Ajaxin Eredivisien kakkoseksi kaudella 2006–2007. Amsterdamilaiset hävisivät mestaruuden PSV Eindhovenille yhden maalin maalieron turvin. Seuraavalla kaudella Ajax karsiutui jälleen Mestarien liigasta. Lokakuussa 2007 ten Cate siirtyi Chelseaan Avram Grantin kakkosmieheksi.


title: Henk ten Cate

text: Yhdessä Grantin kanssa ten Cate on johdattanut Chelsean Mestarien liigan finaaliin, jossa lontoolaisseura kohtaa Manchester Unitedin. Ten Cate sai potkut Chelseasta toukokuun lopulla 2008.


title: Henk ten Cate

text: Kesäkuussa 2008 ten Cate palasi päävalmentajan tehtäviin allekirjoitettuaan sopimuksen kreikkalaisseura Panathinaikoksen kanssa. Debyyttikaudellaan Panathinaikosissa hän luotsasi seuran lopulta kolmanneksi Kreikan mestaruuskamppailussa. Ten Cate sai hyvästä menestyksestä huolimatta kritiikkia pelaajavalinnoistaan. Kauden 2009/10 seura aloitti myös loistavasti ja voitti 10 ottelua kauden 13 ensimmäisestä. Tästä huolimatta ten Cate ja seura purkivat sopimuksensa joulukuun alussa Panathinaikosin ollessa liigassa toisena, vain pisteen päässä Olympiakosista. Lähdön taustalla olivat median ja fanien ten Cateen kohdistama ankara kritiikki.


title: Henk ten Cate

text: Helmikuussa 2010 ten Cate allekirjoitti puolivuotisen sopimuksen dubailaisen Al-Ahli Clubin kanssa. Pesti päättyi kuitenkin ennen aikojaan vain kuukautta myöhemmin ten Caten jätettyä tehtävänsä Al-Saddille kärsityn 5–0 tappion jälkeen. Pian Al-Ahlista lähtönsä jälkeen, huhtikuussa 2010 ten Cate siirtyi qatarilaisen Umm Salalin peräsimeen. Hän jätti tehtävänsä helmikuussa 2011.


title: Henk ten Cate

text: Tammikuussa 2012 ten Catesta tuli Kiinan Superliigassa pelaavan Shandong Lunengin päävalemntaja. Ten Caten johdolla Shandong juuttui Kiinan liigan alempaan keskikastiin. Hän erosi tehtävästään syyskuussa 2012.


title: Henk ten Cate

text: Huhtikuun alussa 2013 ten Cate palasi valmentamaan kotimaahansa Eerste Divisien kolmantena olleen Sparta Rotterdamin päävalmentajaksi kauden loppuun ulottuvalla sopimuksella.


title: Henk ten Cate

text: Vuoden 2016 alussa ten Cate aloitti Al-Jazira Clubin päävalmentajana.


title: Iwasawan teoria

text: Lukuteoriassa Iwasawan teoria on objektien aritmeettisten ominaisuuksien tutkimista lukukuntien kuntalaajennusten jonojen suhteen. Se alkoi kuin ideaaliluokkaryhmien Galois'n modulien teorian avulla, jonka tutkimisen käynnisti Kenkichi Iwasawa vuonna 1959 osana syklotomisten kuntien teoriaa. 1970-luvun alussa Barry Mazur tutki Iwasawan teorian yleistyksiä Abelin varistoihin. 1990-luvun alussa Ralph Greenberg on tutkinut Iwasawan teoriaa motiiveihin.


title: Iwasawan teoria

text: Iwasawa tutki niin sanottuja formula_1-laajennuksia. Nämä ovat lukukuntien formula_2 äärettömiä laajennuksia, joiden Galois'n ryhmä formula_3 on isomorfinen p-aditisten lukujen additiivisen ryhmän kanssa jollakin alkuluvulla "p". Jokainen formula_3:n suljettu aliryhmä on muotoa formula_5, joten Galois'n teorian mukaan formula_6-laajennus formula_7 on sama asia kuin kuntalaajennusten muodostama torni formula_8, missä formula_9. Iwasawa tutki klassisia Galois'n moduleja kuntien formula_10 suhteen, missä hän tutki modulien rakennetta kunnan formula_11 suhteen.


title: Iwasawan teoria

text: Yleisemmin Iwasawan teoria tutkii Galois'n modulien rakennetta yli sellaisten laajennusten suhteen, joiden Galois'n ryhmä on p-aditinen Lien ryhmä.


title: Iwasawan teoria

text: Olkoon "p" alkuluku ja olkoon "K" = Q(μ) kunta, jonka virittää Q:n suhteen "p":s ykkösenjuuri. Iwasawa tutki seuraavaa lukukuntien laajennusten jonoa:


title: Iwasawan teoria

text: missä formula_13 on kunta, joka on saatu liittämällä formula_14:hon "p" ykkösen juurta ja formula_15. Siitä, että formula_16 seuraa, äärettömän Galois'n teorian avulla, että formula_17 on isomorfinen formula_6:n kanssa. Saadakseen mielenkiintoisen Galois'n modulin Iwasawa tutki formula_13:n ideaaliluokkaryhmää, ja otti sen "p"-torsio-osan formula_20. On olemassa mielenkiintoisia normikuvauksia formula_21 aina kun formula_22, ja näistä saadaan tietoa ottamalla käänteinen systeemi. Jos asetetaan formula_23, ei ole vaikeaa nähdä käänteisen raja-arvon konstruktion avulla, että formula_24 on moduli formula_1:n suhteen. Itse asiassa formula_24 on moduli Iwasawan algebran formula_27 suhteen. Tämä on 2-uloitteinen, säännöllinen lokaali rengas, joten voidaan kuvailla moduleja sen suhteen. Tästä kuvauksesta on mahdollista saada tietoa formula_14:n luokkaryhmän "p"-osasta.


title: Iwasawan teoria

text: Tämän motivaatio on se, että "p"-torsio osa formula_14:n ideaaliluokkaryhmästä on jo tunnistetu Kummerin tekemänä, ja tämä oli pääasiallinen este hänen keksimälleen yritykselle todistaa Fermat'n suuri lause.


title: Iwasawan teoria

text: 1950-luvun alusta merkittävä teoria on kehitetty. Pääyhteys modulien teorian ja p-aditisten L-funktioiden välille kehitti 1960-luvulla Kubota ja Leopold. Leopold aloitti Bernoullin luvuista ja käytti interpolaatiota määritellessään p-aditiset analogiset käsitteet Dirichlet'n L-funktioille. Tuli selväksi, että teorialla oli edellytyksiä yleistää vuosisadan vanhoja tuloksia säännöllisistä alkuluvuista.


title: Iwasawan teoria

text: Iwasawa formuloi Iwasawan teorian pääotaksuman otaksumalla, että kaksi metodia jotka määrittelevät p-aditiset L-funktiot (moduliteoreettinen ja interpolaation avulla) vastaisivat toisiaan kunhan ovat hyvin määriteltyjä. Tämän todistivat Mazur ja Wiles rationaaliluvuille vuonna 1984 ja Wiles todisti saman totaalisille reaalilukukunnille vuonna 1990. Näitä todistuksiaan käytti hyväkseen Ken Ribet kun hän todisti käänteisen tuloksen Herbrandin lauselle, niin sanotun Herbrandin–Ribetin lauseen.


title: Iwasawan teoria

text: Karl Rubin löysi paljon alkeellisemman todistuksen Mazurin–Wilesin lauseelle käyttämällä hyväksi Kolyvaginin Eulerin systeemejä, jotka on selitetty Langin ja Washingtonin kirjoissa, ja joista on myöhemmin todistettu muita yleistyksiä pääotaksumasta imaginaarisille neliöllisille kunnille.


title: Iwasawan teoria

text: Äärettömän tornin Galois'n ryhmä, alkukuntaa ja aritmeettistä modulia voidaan vaihdella. Kussakin tapauksessa saadaan "pääotaksuma", joka kytkee yhtee tornit ja "p"-aditiset L-funktiot.


title: Iwasawan teoria

text: Vuonna 2002 Chris Skinner ja Eric Urban väittivät löytäneensä pääotaksuma todistuksen takauksessa GL(2). Vuonna 2010 he julkaisivat artikkelin vertaisarvioitavaksi.


title: Iwasawan teoria

text: de Shalit, Ehud: Iwasawa theory of elliptic curves with complex multiplication. "p"-adic "L" functions, Perspectives in Mathematics, vol=3, Academic Press, 1987, isbn=0-12-210255-X, zbl=0674.12004


title: Simo Aalto

text: Simo Aalto (s. 19. maaliskuuta 1960 Oulu) on suomalainen taikuri.


title: Simo Aalto

text: Simo Aalto syntyi maaliskuussa 1960 kuvataiteilija Eeli Aallon ja opettaja Airi Aallon perheen kuopuksena. Hänellä on kaksi sisarusta, Maaria (s. 1957) ja Markus (s. 1959). Simo kävi koulunsa Svenska Privatskolan i Uleåborgissa. Vuonna 1979 hän kirjoitti ylioppilaaksi. Yhdeksänvuotiaana lahjaksi saadusta taikurivälinelaatikosta alkanut kiinnostus taikatemppuihin jatkui Simon varttuessa.


title: Simo Aalto

text: Aalto suoritti asepalveluksen Oulun kasarmin soittokunnassa. Armeijan jälkeen hän aloitti opinnot Oulun lastentarha-opettajaopistossa, josta hän valmistui vuonna 1982. Hän työskenteli lastentarhaopettajana ja teki samalla jatkuvasti taikurikeikkoja vuoteen 1990 saakka, kunnes lopetti työt lastentarhassa ja rupesi pääsääntöiseksi taikuriksi.


title: Simo Aalto

text: Vuonna 2000 Aalto valittiin Lissabonissa taikureiden maailmanmestariksi, minkä lisäksi hän on saanut kilpailussa hopeaa vuonna 1997 Dresdenissä ja pronssia 1991 Lausannessa. Voittoja on tullut myös lukuisissa muissa kilpailuissa muun muassa Pohjoismaiden-mestaruustasolla. Ensimmäisen kerran hän esiintyi taikurina jo 16-vuotiaana koulunsa joulujuhlassa.


title: Simo Aalto

text: Lasten taikurina hän on tunnettu lukemattomista televisio-esiintymisistä muun muassa Yle TV1 -kanavan "Veturissa", "Simon Taikateltassa", "Puoli kuudessa" ja ruotsinkielisessä "Simosalabim"-nimisessä lastenohjelmassa. Hän on tehnyt paljon esiintymis- ja luentomatkoja myös ulkomaille. Vuodesta 1990 hän on ollut päätoiminen taikuri.


title: Simo Aalto

text: Tammikuussa 2013 käynnistyi Simo Aallon 35-vuotistaiteilijajuhlakiertue kotikaupungistaan Oulusta.


title: Simo Aalto

text: Simo Aallon taikasana on ”jokeri pokeri box”.


title: Simo Aalto

text: Simo Aalto avioitui nykyisen vaimonsa Kirsti Aallon kanssa vuonna 1993. Kirsti työskenteli terveydenhoitajana, mutta jo vuonna 1994 hän jättäytyi pois niistä töistä ja aloitti työskentelyn miehensä päätoimisena avustajana.


title: Simo Aalto

text: Uusperheeseen kuuluu seitsemän lasta: yksi poika ja kuusi tytärtä. Simo Aalto asuu perheineen nykyään Porvoon Emäsalossa.


title: Simo Aalto

text: Simo Aallon tytär on vatsastapuhuja Sari Aalto ja hänen veljensä lapsia laulajat Suvi Aalto ja Saara Aalto.


title: Seitsemän kortin avopokeri

text: Seitsemän kortin avopokeri () on pokeripeli, jossa jaetaan kaikille pelaajille seitsemän korttia joista neljä avoimina kaikkien pelaajien nähtävänä. Sitä pelataan etupäässä "fixed limitinä", jossa panostuksen koko on ennalta määrätty, ja "pot limitinä", jossa panostuksen koko voi olla korkeintaan potin suuruinen. Pelaaja muodostaa parhaan viiden kortin pokerikätensä vapaasti saamiensa seitsemän kortin joukosta.


title: Seitsemän kortin avopokeri

text: Ennen texas hold'emin suosion kasvua seitsemän kortin avopokeri oli suosituin pokerivariantti Yhdysvalloissa, erityisesti itärannikon kasinoissa.


title: Seitsemän kortin avopokeri

text: Aluksi kaikki pelaajat maksavat pienen alkupanoksen ("ante"). Sitten kaikille pelaajille jaetaan kaksi korttia kuvapuoli alaspäin ("taskukortit") ja yksi avoin kortti kuvapuoli ylöspäin ("ovikortti"), minkä jälkeen on ensimmäinen panostuskierros. Pelaaja, jolla on näkyvissä pienin avoin kortti, joutuu tekemään pakkolyönnin ("bring-in") kooltaan joko puolikas tai kokonainen pieni lyönti (esimerkiksi 0,50 dollarin peleissä puoli dollaria tai yksi dollari). Samanarvoisten avokorttien järjestyksen ratkaisee kortin maa (vahvimmasta heikoimpaan pata, hertta, ruutu ja risti). Tämän jälkeen jaetaan neljäs, "4th streetiksi" kutsuttu kortti. Nyt panostuksen aloittaa pelaaja, jolla on paras näkyvissä oleva käsi. Mikäli pelaajalla on pari, hän saa halutessaan lyödä pienen tai suuren lyönnin (0,50 dollarin pelissä 1 tai 2 dollaria), mikäli paria ei ole näkyvissä, panostus voi olla pienen lyönnin suuruinen (1 dollari).


title: Seitsemän kortin avopokeri

text: Viides ("5th street") ja kuudes kortti ("6th street") jaetaan avoimina kullekin pelaajalle, mutta seitsemäs kortti ("7th street" tai "river") jaetaan piilokorttina. Aina kun kaikki pelaajat ovat saaneet yhden kortin, seuraa panostuskierros.


title: Seitsemän kortin avopokeri

text: Peliä pelataan myös "hi-lo" (tai "hi-low") -muodossa, josta käytetään englanniksi muun muassa nimitystä "Eight-or-better high-low stud" tai "Seven Card Stud Hi-Low Split-8 or Better". Tällöin potti jaetaan parhaan ja matalimman käden käsken. Matalimman käden potin voittaa pelaaja, jolla on matalin korkeintaan kahdeksikon korkuinen käsi (paras mahdollinen matala käsi on 5-4-3-2-A, jossa A on ässä). Korttien arvojärjestys luetaan ylhäältä alas niin, että low-potissa esimerkiksi käsi 7-5-4-3-2 on parempi kuin 7-6-3-2-A. Jollei kellään pelaajista ole matalaa kättä, koko potti menee parhaalle korkealle kädelle.


title: Schwinn

text: Schwinn on yhdysvaltalainen polkupyörvalmistaja. Ignaz Schwinn perusti yrityksen vuonna 1895 Chicagossa, ja siitä tuli nopeasti yksi Yhdysvaltojen hallitsevista polkupyörävalmistajista. Yritys kuitenkin ajautui konkurssiin vuonna 1992.


title: Schwinn

text: Ignaz Schwinn syntyi Saksassa vuonna 1860. Hän kiinnostui jo varhaisessa vaiheessa 1800-luvun lopulla kehitetyistä polkupyöristä, joissa käytettiin erikokoisia pyöriä. Schwinn turhautui Eurooppalaisten polkupyörävalmistajien haluttomuuteen toteuttaa hänen ehdottamiaan muutoksia ja niinpä hän päätti vuonna 1891 muuttaa Yhdysvaltoihin, jossa hän kuitenkin kohtasi samankaltaista vastustusta. Vuonna 1885 Schwinn perusti oman yrityksensä Adolph Arnoldin tarjoaman taloudellisen tuen avulla. Yrityksen nimeksi annettiin Arnold, Schwinn Bicycle Company. Polkupyörä oli valtavan huomion keskipisteenä 1800-luvun viimeisinä vuosina ja Yhdysvalloissa huomio keskittyi Chicagoon, jossa toimi yhteensä 30 polkupyöriä valmistavaa tehdasta. Schwinn osoittautui paitsi osaavaksi suunnittelijaksi, myös erinomaiseksi liikemieheksi ja hänen valmistamiaan pyöriä arvostettiin.


title: Schwinn

text: Ensimmäinen polkupyörien kukoistuskausi jäi auton kehittymisen myötä lyhyeksi. Vuoteen 1905 mennessä polkupyörien valmistusmäärät laskivat neljännekseen vuoden 1900 tasosta. Kehityksen seurauksena Chicagoon jäi vain 12 valmistajaa. Schwinn kuitenkin pystyi kääntämään hankalan tilanteen voitokseen ja laajensi toimintaansa.


title: Schwinn

text: 1920-luvun lopulla Yhdysvaltain talous kääntyi laskuun ja tämä vaikutti myös Schwinnin toimintaan ja yritys oli vähällä joutua konkurssiin. Ignaz Schwinnin poika Frank W. "F.W." Schwinn teki kuitenkin rohkean ratkaisun suunnittelemalla pyörän, joka poikkesi kilpailijoiden tuotteista. Schwinn esitteli vuonna 1933 Aerocyclen, joka oli merkittävin askel polkpyörän kehityksessä sitten modernin timanttimallisen rungon kehittämisen jälkeen. Mallin ansiosta Schwinnistä tuli käytännössä polkupyörämallien standardi.


title: Monark

text: Monark on ruotsalainen polkupyörävalmistaja, joka kuuluu Cycleurope Sverige AB -yritysryhmään, joka puolestaan on osa Cycleurope AB -konsernia.


title: Monark

text: Monark perustettiin Varbergissa vuonna 1908. Yrityksen perusti Birger Svensson. Monarkista tuli yksi Pohjois-Euroopan suurimmista kaksipyöräisten liikennevälineiden valmistajista.


title: Monark

text: Monark valmisti 1950–1960-luvuilla myös perämoottoreita. Ne olivat yleensä pienehköjä, alle 20-hevosvoimaisia ja kohtalaisen suosittuja. Niitä on vielä joitakin kappaleita käytössä, joskin varaosien saannin tyrehtyminen siirtää niitä kiihtyvällä vauhdilla museointiin.


title: Monark

text: Vuonna 1960 Monark sulautui Nymanbolag-yhtiöön ja vuonna 1964 nimeksi vaihdettiin Monark Crescent AB. Nykyään yritys toimii lähinnä aasialaisten polkupyörien kokoajana ja valmistaa vielä nykyäänkin omia polkupyöriä. Yrityksessä toimii kokoamis-, rakentamis- ja myyntitehtävissä noin 100 henkilöä.


title: Heikki Asunta

text: Uuno Taavi Heikki Asunta (25. kesäkuuta 1904 Kurkijärvi, Ruovesi – 28. kesäkuuta 1959 Ruovesi) oli suomalainen runoilija, kirjailija ja taidemaalari.


title: Heikki Asunta

text: Asunnan vanhemmat olivat maanviljelijä Ernst Henrik (Heikki) Asunta ja Elvi Tikkala ja puoliso vuodesta 1935 hammaslääkäri Iris Valborg de Bruyn-Ouboter. Hän kävi viisi luokkaa Tampereen suomalaista yhteiskoulua ja opiskeli kaksi lukukautta Suomen Taideyhdistyksen Piirustuskoulussa. Asunta teki opintomatkaan Pariisiin 1927. Hän työskenteli taiteilijana, vapaana toimittajana, pakinoitsijana ja esitelmöijänä, samoin kuin "Aamulehden" kirjallisuuskriitikkona 1939-1946.


title: Heikki Asunta

text: Asunta asui eri puolella Suomea, kuten muun muassa Helsingissä, Jyväskylässä, Korpilahdella ja useana kesänä Suursaaressa, kunnes hän asettui pysyvästi Ruovedelle 1935.


title: Heikki Asunta

text: Asunta harrasti kotiseututyötä, oli perustamassa Ruoveden Kotiseutumuseota ja pelasti Juupajoella olevan Kallenaution kestikievarin jälkipolville. Asunta keräsi myös itse vanhaa talonpoikaisesineistöä. Talvisotaan Asunta osallistui pataljoonan valistusupseerina Suomussalmen ja Raatteen suunnalla ja jatkosotaan rintamakirjeenvaihtajana Kiestingin suunnalla. Taiteilijana Asunta piti ensimmäisen näyttelynsä 1928 Helsingin Taidehallissa ja sen jälkeen useita näyttelyitä, joista viimeinen oli 1954 Tampereella. Asunnan vanhaan riiheen 1940-luvun lopulla sisustama ateljee avattiin yleisölle Ruovedellä 1979.


title: Heikki Asunta

text: Lontoon kesäolympialaisissa 1948 Asunta sai taidekilpailujen lyriikkasarjan kunniamaininnan.


title: Heikki Asunta

text: Asunta julkaisi kolmetoista runokokoelmaa, romaaneja ja näytelmiä ja kirjoitti lehtiin sekä aikuisille että lapsille tarkoitettuja runoja, novelleja, pakinoita ja artikkeleja. Hän toimi muun muassa "Nuorten Pellervo"- ja "Pellervo"-lehden avustajana.


title: Reaalinen muutos

text: Reaalinen muutos on taloustieteessä yleensä arvon tai hinnan muutos, josta on poistettu inflaation vaikutus. Reaaliarvo on hyödykkeen todellinen arvo. Reaaliarvo lasketaan käyttäen valitun perusvuoden hintoja. Nimelliset suureet taas perustuvat tarkasteluvuoden hintoihin. Termi "reaalinen" viittaa siihen, että tarkastellaan todellista muutosta, josta on poistettu hintojen nousun aiheuttama näennäinen muutos. Esimerkiksi BKT:n kasvu ilmoitetaan tavallisesti reaalisena.


title: Eurotrance

text: Eurotrance on trancesta ja eurodancesta juontunut elektronisen tanssimusiikin genre, jolle on ominaista iloiset melodiat ja muun muassa rankat bassobeatit ja lyönnit. Genre on saanut vahvasti vaikutteita myös 1990-luvun happy hardcoresta, jolle oli ominaista eurotrancessa nykyään yleiset kimeäksi efektoidut laulut. Tyylilaji on euroopassa paremmin tunnettu nimellä hands up. Jotkut saattavat myös kutsuvat sitä "commercial tranceksi" sen kaupallisuuden takia.


title: The Departed

text: The Departed on vuonna 2006 ensi-iltansa saanut yhdysvaltalainen rikoselokuva, jonka on ohjannut Martin Scorsese. Sen on käsikirjoittanut William Monahan, ja sen pääosia esittävät Leonardo DiCaprio, Matt Damon, Jack Nicholson, Mark Wahlberg, Martin Sheen, Vera Farmiga, Ray Winstone, Anthony Anderson ja Alec Baldwin. "The Departed" on uudelleenfilmatisointi vuonna 2002 ilmestyneestä hongkongilaisesta jännityselokuvasta "Infernal Affairs".


title: The Departed

text: "The Departedissa" nuorelle poliisille Billy Costiganille annetaan tehtäväksi soluttautua amerikanirlantilaisen gangsterin Frank Costellon rikollisliigaan Bostonissa. Vastaavasti Costellolla on Massachusettsin osavaltion poliisivoimissa kaksoisagentti Colin Sullivan, jonka on tarkoitus estää poliisin suunnitelmat pidättää Costello. Molempien osapuolten johtajat, Costello ja poliisipäällikkö Oliver Charles Queenan, saavat selville, että heidän miestensä joukossa on vastapuolelle työskentelevä myyrä. Costigan ja Sullivan saavat tehtäväksi selvittää toistensa henkilöllisyydet.


title: The Departed

text: "The Departed" palkittiin neljällä Oscar-palkinnolla parhaasta elokuvasta, parhaasta ohjauksesta, parhaasta sovitetusta käsikirjoituksesta ja parhaasta leikkauksesta. Oscar-palkinto parhaasta ohjauksesta oli Scorsesen vuosikymmenten mittaisen työuran ensimmäinen, vaikka hän on ollut viidesti ehdolla parhaasta ohjauksesta ja kahdesti parhaasta sovitetusta käsikirjoituksesta. Mark Wahlberg oli ehdokkaana parhaan miessivuosan Oscar-palkinnosta, mutta palkinnon voitti Alan Arkin elokuvalla "Little Miss Sunshine". Elokuva voitti yhden Golden Globen parhaasta ohjauksesta, mutta BAFTA-palkintoja ei yhtäkään kuudesta ehdokkuudesta huolimatta. "The Departed" palkittiin myös monilla yhdysvaltalaisten elokuvakiltojen ja -kriitikoiden palkinnoilla.


title: The Departed

text: Rikollispäällikkö Francis "Frank" Costello ottaa palvelukseensa pikkupojan Colin Sullivanin, josta myöhemmin tulee poliisi Bostonin poliisilaitoksessa. Virheettömän ansioluettelonsa takia Sullivan pääsee poliisin erikoistutkintayksikköön, mutta hän työskentelee salaa kaksoisagenttina Costellolle. Nuori poliisi William "Billy" Costigan nuorempi saa poliisipäällikkö Oliver Charles Queenanilta ja hänen alaiseltaan Sean Dignamilta tehtävän soluttautua Costellon rikollisliigaan, koska Costiganin muut sukulaiset ovat rikollisia. Costiganille luodaan väärennetty rikosrekisteri, hänet tuomitaan vankilaan ja päästetään ehdonalaiseen, jossa hänen on vierailtava Sullivanin tyttöystävän, psykiatri Madolyn Maddenin luona. Vain Queenan ja Dignam ovat tietoisia Costiganin henkilöllisyydestä. Costigan esiintyy pikkurikollisena Costellolle ja hänen kätyrillensä, Arnold Frenchille. Costello värvää Costiganin, mutta pian hänelle paljastuu, että hänen rikollisliigassaan on poliisin myyrä. Samanaikaisesti Queenanille ja Dignamille paljastuu, että erikoistutkintayksikössä on Costellon kaksoisagentti. Costello kerää miestensä henkilötiedot kirjeeseen ja lähettää sen Sullivanille, jotta myyrän henkilöllisyys paljastuisi poliisin tietokannasta. Costigan vakoilee Costellon ja Sullivanin tapaamista elokuvateatterissa, minkä jälkeen hän seuraa Sullivania kiinalaiskorttelin kaduille. Sullivan puukottaa vahingossa sivullista, joten molemmat epäonnistuvat tunnistaa vastapuolen myyrää.


title: The Departed

text: Sullivan manipuloi poliisin luulemaan, että Queenan on Costellon kaksoisagentti. Sullivanin päämääränä on seurata Queenania, joka on menossa hylättyyn rakennukseen tapaamiselle poliisin myyrän luo. Sullivan lähettää Costellon miehet tappamaan myyrän, mutta Costigan lähtee pakoon ja gangsterit pudottavat Queenanin rakennuksen katolta. Queenanin kuoleman jälkimainingeissa Sullivan vaatii Dignamilta lupaa tarkastella Queenanin arkistoja, mutta Dignam ei suostu Sullivanin käskyyn, koska Costiganin henkilöllisyys on vaarassa paljastua. Dignam määrätään kahden viikon palkalliselle vapaalle, mutta raivostunut Dignam päättää erota poliisivoimista. Sullivan tarkastelee Queenanille kuulunutta vihkoa, josta paljastuu hänelle, että Costello voisi olla FBI:n ilmiantaja. Costello, French, Costigan ja Costellon miehet ajavat varastolle, josta Costello hakee lastillisen kokaiinia levitystä varten. Sullivan järjestää väijytyksen, jossa poliisit tappavat Costellon miehet ja French tekee itsemurhan ampumalla itsensä. Vakavasti haavoittunut Costello tapaa Sullivanin, ja kertoo vuosikausia vuotaneensa FBI:lle tietoja vastapalveluksena, että poliisi ei pidätä häntä. Sullivan ampuu Costellon ja poliisiasemalla hän tapaa Costiganin. Sullivan poistuu toimistostaan, minkä jälkeen Costigan näkee Sullivanin työpöydällä Costellon kirjeen. Costigan poistuu poliisiasemalta ja Sullivan ymmärtää, että henkilöllisyytensä on vaarannettu. Sullivan poistaa Costiganin henkilötiedot poliisin tietokannasta, mutta Costigan lähettää Maddenille CD-levyn, johon on nauhoitettu keskustelu Sullivanin ja Costellon välillä.


title: The Departed

text: Costigan tekee puhelinsoiton Sullivanille ja kertoo, että Costello nauhoitti kaikki tapaamisensa Sullivanin kanssa. Nauhoitukset ovat Costiganin hallussa, joten Costigan kiristää Sullivanin tapaamiselle samaan varastoon, jossa gangsterit murhasivat Queenanin. Rakennuksen katolla Costigan pieksee Sullivanin ja panee hänet käsirautoihin, mutta Costiganin entinen luokkatoveri poliisikoulusta, Brown, saapuu paikalle ja vaati Costigania päästämään Sullivanin vapaaksi. Costigan ottaa Sullivanin ihmiskilveksi ja menee hissiin, jossa Sullivan sanoo Costiganille, että hän ei ikinä onnistu kertomaan totuutta viranomaisille, koska hän hävitti Costiganin henkilötiedot poliisin tietokannasta. Pohjakerroksessa poliisi Barrigan murhaa Costiganin ja Brownin. Barrigan kertoo, että hän oli myös Costellon kaksoisagentti poliisivoimissa, mutta Sullivan ampuu hänet. Sullivan antaa poliisille valheellisen todistajanlausunnon, jonka mukaan Barrigan oli Costellon kaksoisagentti poliisivoimissa. Sullivanin suosituksesta Costiganille myönnetään postuumisti kunniamitali, mutta Costiganin hautajaisissa Madden hylkää Sullivanin. Sullivan palaa kotiinsa, jossa kostonhimoinen Dignam ampuu häntä päähän kuolettavasti äänenvaimennetulla pistoolilla. Dignam poistuu huoneistosta, ja yksinäisen rotan nähdään ryömivän parvekkeen kaiteella.


title: Jorma Sevon

text: Jorma Sevon (s. 7. helmikuuta 1958 Kangasala) on suomalainen jääkiekkoilija, joka pelasi SM-liigassa vuosina 1977–1987 kaikkiaan 336 runkosarjaottelua ja 62 pudotuspeliä Tapparan joukkueessa. Hänen runkosarjan tehopisteensä olivat 162 + 151 = 313 ja jäähymääränsä 147 minuuttia. SM-liigan pudotuspeleissä hän teki 19 maalia ja sai 30 syöttöpistettä sekä istui jäähyllä 40 minuuttia. Hän voitti Suomen-mestaruuden vuosina 1979, 1982, 1984, 1986 ja 1987 sekä kahdesti SM-hopeaa. Kaudella 1981–1982 hän oli runkosarjassa Tapparan paras pistemies. Sevon on Tapparan kaikkien aikojen kahdeksanneksi eniten maaleja tehnyt pelaaja ja kymmenenneksi eniten tehopisteitä kerännyt pelaaja.


title: Jorma Sevon

text: Miesten maajoukkueessa Sevon pelasi 53 ottelua, joissa hänen tehopisteensä olivat 12 + 9 = 21. MM-kilpailuissa hän pelasi vuonna 1981 tehopistein 3 + 1 = 4.


title: Jorma Sevon

text: Jorma Sevon asuu nykyisin Kangasalla. Hänen pelinumeronsa on jäädytetty Kangasalan jäähalliin.


title: Kalliopullopuu

text: Kalliopullopuu ("Brachychiton rupestris") on Australiasta kotoisin oleva puu. Kasvi viihtyy runsaassa valossa ja tarvitsee melko niukasti vettä.


title: Kalliopullopuu

text: Kalliopullopuu tunnetaan erikoisesta pullomaisesta varrestaan, joka toimii kasvin vesivarastona.


title: Darío Silva

text: Dario Debray Silva Pereira (s. 2. marraskuuta 1972, Treinta y Tres, Uruguay) on uruguaylainen entinen jalkapalloilija, joka pelasi hyökkääjänä. Silva pelasi Uruguayn maajoukkueessa 46 ottelua tehden niissä 14 maalia. Hän siirtyi sivuun maajoukkuetehtävistä, kun Uruguay karsiutui vuoden 2006 maailmanmestaruuskilpailuista.